text:
Brævbjálvin hjá mammum við pengum í
Tá ið eg var barn, sá eg løn í brævbjálvum. Pápin gav mammuni brævbjálvan, og so legði hon brævbjálvan í eina skuffu.
Pápin visti, at mamman syrgdi fyri vælferðini hjá húskinum. Hann visti, at hon fyrst keypti barnaskógvin, áðrenn hon hugsaði um nýggja borðið í stovuni.
Og at hon dugdi at fáa burturúr. Gamalt til nýtt. Heimagjørt heldur enn keypt – í tann mun pengarnir vildu tað.
Hetta eru raðfestingar, tá ið ikki nóg mikið er til alt.
Sum politikkari vil eg verða sum pápin, ið trygt kann leggja brævbjálvan út í fyrisiting og almenn starvsøki og vita, at fólkið hevur tað gott.
Býir verða ikki mettir eftir, hvussu møblar síggja út, men hvussu tú ‘fert við’ teim veikastu.
Vit eru ikki komin á mál, tí sjúk, eldri, støk, børn og familjur hava tað ikki altíð gott og fáa ikki altíð tær umstøður, ið søma seg vælferð og søma seg einum tíðarhóskandi samfelagi.
Vit mugu arbeiða við loysnum og hugsa út úr boxini – men latið okkum eisini hugsa um lønina í brævbjálvanum. Hon má brúkast til tað, sum er mest átrokandi, og hon má brúkast, har hon veruliga munar.
Hetta krevur málrættaðar politikarar, gløgga fyrisiting og størri arbeiðsfrælsi hjá teimum, sum hava dirvi at ganga fremst.
Bergun Kass
Valevni fyri Framsókn


c: text/html

text:
Skrivstovufólk til Býarbókasavnið
Arbeiðsuppgávurnar fevna um ymiskt skrivstovuarbeiði. Harumframt skalt tú arbeiða í avgreiðsluni, har tú skalt taka ímóti viðskiftafólki og veita teimum ymiskar tænastur. Arbeitt verður í vaktum, morgun-, dag- og kvøldvaktum, eisini ávísar leygar- og sunnudagar.
FØRLEIKAR
Vit sóknast eftir fólki við útbúgving sum skrivstovufólk ella við viðkomandi royndum, ið eru at sammeta við hetta. Viðkomandi skal vera fyrikomandi, duga at arbeiða í toymi og vera tænastusinnað/-ur, soleiðis at viðskiftafólk altíð kenna seg í góðum hondum.
Tú skalt duga at orða teg væl munnliga og skrivliga á føroyskum, donskum og enskum, og skalt kenna teg trygga/-n at nýta KT-skipanir og talgildar loysnir.
SETANARTREYTIR
Starvið verður sett sambært sáttmála millum Kommunala Arbeiðsgevarafelagið og Starvsmannafelagið.
UMSÓKN
Umsóknin skal, saman við prógvum og møguligum ummælum, sendast til torshavn@torshavn.fo í seinasta lagi 7. januar 2019. Merk umsóknina "Skrivstovufólk til Býarbókasavnið".
Fyrispurningar um starvið kunnu setast Vónbjørt Vang, býarbókavørði á vonbjortv@bbs.fo og til Fridu Kunoy, avgreiðslusamskipara, á frida@bbs.fo, ella við at ringja 302030.
Býarbókasavnið er eitt bókasavn í hjartanum á Havnini og er størsta fólkabókasavn í landinum. Um árið koma áleið 140.000 vitjandi inn um dyrnar á Býarbókasavninum. Starvsfólkini eru í løtuni 13 í tali.

robotstxt: allowed

filter: keep


text:
Vín
Vín er gjørt úr góðari vínberjasaft, sum gerar. Tá verður vínberjasukrið til koldioxid og alkohol. Í høvuðsheitum verður tað býtt upp í bólkar av høvuðsvínum: borðvín, brúsandi vín og heitvín. Hesir bólkar eru býttir eftir framleiðsluháttunum. Rósuvín, hvítvín og reyðvín verða nevnd borðvín. Fruktvín verður gjørt burtur úr frukt, til dømis blommum ella súreplum. Alkohol, er í víni og brennivíni. Í mong túsund ár hava fólk bryggjað vín. Gomlu grikkarnir drukku vín fyri fleiri enn 4000 árum síðan.
Í Føroyum er tað bara Rúsdrekkasøla Landsins (Rúsan), sum hevur loyvi at selja vín og brennivín, umframt at matstovur og barrir og líknadi støð kunnu søkja um skeinkiloyvi frá Loyvisnevndini.


text:
• sært týdningin av at vera ein partur av røktini til eldri fólk
• hevur hegni til at kveikja undir týdningin vælveru til eldri fólk skaptan í dagligdegnum
• hevur førleika at útinna røkt av eldri fólk
• hevur ans fyri dagligdegnum á eldrasambýli
Setan og løn
Størvini hava tilvísing til deildarleiðaran, og verða at byrja 1. aug. 2016 ella skjótast gjørligt. Størvini verða at seta sambært sáttmála við avvarðandi fakfelag. Um tú ynskir fleiri upplýsingar, ert tú vælkomin at ringja til Beintu Áargarð, deildarleiðara á tlf. 730252.
Umsókn
Umsóknir við prógvum, c.v. og øðrum, skulu vera okkum í hendi í seinasta lagi týsdagin 28. juni 2016 kl. 14.00.
Umsóknin skal sendast til: Nánd - Kulibakki 8 - 520 Leirvík, ella á teldupost: nand@eystur.fo


text:
Guttorm Sørensen heiðraður á aðalfundi ÍSF’s
Leygardagin hevði Ítróttasamband Føroya aðalfund í ÍSF-húsinum. Nógv fólk var møtt á fundi. Á skránni var m.a. val av forseta og starvsnevndarlimum umframt ymiskar broytingar í viðtøkunum.
Heiðursskjal Poul E. Petersens
Serligt við ársaðalfundinum í ár var, at leisturin at handa persóni, sum á serstakan hátt hevur viðvirkað til menningina av ítróttagrein, heiðursskjal Poul E. Petersens varð tikin upp aftur eftir at hava ligið stillur í fleiri enn 10 ár. Heiðursskjalið varð givið einum av okkara fremstu rennarum, Guttorm Sørensen.
Í grundgevingini hjá nevnd Poul E. Petersens at tilluta Guttormi heiðursskjalið varð sagt, at Guttorm Sørensen hevur verið drívmegin í Treystinum, síðani tað varð endurstovnað í 1998, eins og hann hevur verið tað sama í Frælsur Ítróttur Føroya síðani stovnanina í 2002. Guttormur hevur verið við í starvsnevndini síðani stovnanina, eins og hann hevur verið kassameistari í samfull 16 ár.
Renning hevur í hesum tíðarskeiðinum ment seg til at verða ein tann størsta ítróttagreinin í Føroyum, og sjálvbodna arbeiðið hjá Guttormi er ein avgerandi orsøk til hetta. Tí er tað ein samd nevnd, sum letur Guttormi Sørensen heiðursskjal Poul E. Petersens. Guttorm hevði ikki møguleika at verða til staðar, og tí varð tað forsetin í Frælsur Ítróttar Føroya, Hallur Holm, sum tók móti heiðursskjalinum vegna Guttorm.
Elin Heðinsdóttir heldur fram sum forseti
Tríggir av nevndarlimunum í starvsnevndini stóðu fyri vali á aðalfundinum í ár. Hesi vóru Elin Heðinsdóttir Joensen, forseti, umframt Schandorff Vang og Sigurd Rasmussen, nevndarlimir.
Einki mótvalevni var til formanssessin, og tí varð Elin Heðinsdóttir Joensen afturvald. Við hesum situr Elin sum forseti næstu fýra árini. Elin takkaði fyri álitið og segði, at hon gleðir seg at arbeiða víðari við teimum mongu spennandi ætlanunum, sum starvsnevndin hevur fyri ítróttin í Føroyum.
Einki mótvalevni var til nevndarlimirnar, sum stóðu fyri afturvali. Tí vórðu teir báðir Schandorff Vang og Sigurd Rasmussen afturvaldir.
Roknskapirnir verða tøkir
Sum nakað nýtt verða roknskapirnir hjá sersambondunum framyvir tøkir á heimasíðuni hjá Ítróttasambandi Føroya.


text:
7728.15 - Sernámsfrøði, ástøði og yrkisleiklutur
Skeiðsnummar
7728.15
Heiti
Sernámsfrøði, ástøði og yrkisleiklutur
ECTS
15
Fortreytir
Tann lesandi er innskrivaður til lestur á Námsvísindadeildini
Endamál
Tann lesandi skal ogna sær vitan um sernámsfrøði í breiðum høpi og tørvin av hesum í samfelagnum. Hann skal eisini fáa innlit í sálar- og námsfrøðilig ástøði og bókmentir, sum seta dám á sernámsfrøðina. Harumframt er endamálið eisini at tann lesandi skal verða tilvitað(ur) um hugburð og egnan leiklut og ávirkan í yrkis- og samstarvshøpi.
Innihald
• Sernámsfrøði og sernámsfrøðiligi tørvurin • PBL, læru-, hugsanar- og arbeiðsháttur • Bólkasálarfrøði • Menningarsálarfrøði • Tilknýtisástøði • Skipanarástøði (systemteori) • Relatiónir • Intervisión • Samskifti og samskiftisførleiki í sernámsfrøðiligum støðum
Læru- og undirvísingarhættir
Fyrilestrar, upplegg, loggbók, samrøður, PBL-arbeiði, case-viðgerðir, venjingar og sjálvlestur.
Læruúrtøka
Tá skeiðið er lokið, skal hin lesandi duga at • greiða frá høvuðstættum og viðurskiftum í sernámsfrøði og sernámsfrøðiligum viðurskiftum í dagsins samfelagi. • greiða frá og viðgera nútímans menningarsálarfrøði og onnur ástøði, sum viðgera tilknýti, samskifti, bólkar og relatiónir, og knýta hesi at sernámsfrøðiligum spurningum • greiða frá hvønn týdning professionellur hugburður, málburður og tilgongongd hava, og brúka hesi í bólkaarbeiði og venjingum. • meta og samskifta um menning, trivnað, tørv og møguleikar hjá einstaklinginum, familjuni ella bólkinum í stovns- og skúlahøpi.
Próvtøkuháttur
Skrivlig uppgáva, synopsa og munnlig framløga
Próvdøming
Innanhýsis
Próvtalsstigi
P-talsstigin
Lestrarlisti
verður útflýggjaður við skeiðsbyrjan
Ábyrgd
Katrin av Kák


text:
Tey eru stór av vøksti, klæðini eru øll grá, hárið svart; bústaður teirra er í heygum: tey kallast eisini “álvar”; ein “álvheyggjur” er í Norðstreymoy sunnan fyri Vík (Haldórsvík). Tey liva sum onnur fólk, rógva út, hava seyð og neyt, sum ganga ímillum onnur neyt í haganum.
Huldufólkini kunnu gera seg sjálv og tað, ið tey eiga, ósjónligt fyri menneskjum, og tí sigist ofta um nakað, ið onkur sóknast eftir, at “hulda hevur fjalt tað”. Tey vilja fegin fáa smá-børn, sum ódoypt eru, úr vøgguni og leggja síni aftur í hana, men hesi verða tá býttlingar millum manna.
Ofta hvørva smá børn, sum úti ganga einsumøll, og tá er tað huldufólk, sum eru farin við teimum; tey finnast stundum aftur langar vegir burtur frá bygdum og hava tá sagt frá, at stórur maður hevur borið teimum mat, meðan tey hava verið burtur.
Huldugenturnar fáa ofta hug at kristnum dreingjum og royna tí at freista teir og draga teir til sín; ganga teir burtur í haga og eru tystir og móðir, opnast heyggjurin, og genta kemur út at bjóða teimum drekka, øl ella mjólk; blása teir tá ikki froðuna omanav, drekka teir sær óminni, tí í henni liggur gandurin, og har við tøla tær teir, fáa vald yvir teimum og hava teir við sær inn í álvheyggin.
V.U. Hammershaimb: ”Færøsk Anthologi I”, 1891


text:
Síðsta umfarið í tí føroysku CS:GO-kappingini var leikt undanfarna vikuskiftið. Fýra tey bestu liðini í deildini spældu seg víðari í finaluna. Tað var longu greitt áðrenn umfarið, at tvey tey ovastu liðini, S.Y.G og MYD, høvdu tryggja sær finalupláss. Spenningurin lá hjá hinum fýra liðunum í bólkinum. Tað var somikið tætt ímillum tey, at tey øll høvdu kjans at spæla seg í finaluna. Men tá avtornaði vóru tað liðini Team Suh Dude og Team Ballast ið komu víðari.
Úrslitini sóu soleiðis út:
Team Ballast 2 – 1 Team Suh Dude
Stole Your Glory 2 – 0 NiceGuyS
Meet Your Destiny 2 – 0 Dudes in Suites
Tað var kanska ein ov stórur munnfullur hjá NiceGuyS og Dudes in Suites at spæla ímóti bæði toppliðini í bólkinum, har teir máttu far heim ongul í reyv, uttan so frætt sum at fáa eitt win ímóti toppliðini.
Hinvegin eydnaðist tað Team Ballast at vinna á Team Suh Dude og tryggja sær plássið.
Niðanfyri sæst so endaliga stigatalvan fyri Sesong 2.
Hetta merkir at NiceGuyS og Dudes In Suites flyta niður í deild B, har teir skulu leika komandi sesong í heyst.
Finalan verður 27. mai
27 mai verður finalan leikt í SMS við frásøgufólkum, pallið og pláss til 300+ áskoðarar. Eisini verða stórir vinningar latnir. Vinnarin av finaluni vinnur, umframt heiðurin sum Føroya besta lið, eisini ein methøgan vinning áljóðandi á upp til 15.000,-.
Letur tað seg ikki gera at fara í SMS at hyggja, so verður finalan eisini stroyma á www.esport.fo. Ígjøgnum alla finaluna verða eisini burtulatingar latna.
Avrit frá sesong 2
Summi av liðunum valdu at skifta spælarar út, medan onnur valdu at halda fast vid tad gamla og heldur vera innovativir og finna nyggjar áskoðanir til spælið. Bert tey 4 liðini, sum megnadu at spæla seg til LAN-finaluna í fjørð, vóru verandi í tí sokallaða A-bólkinum. Tvey lið frá B-bólkinum høvdu vunnið sær sess, hesi vóru Liðini, Dudes in suits og Doom Turtles. Tíverri fyri Doom Turtles, høvdu tveir av teirra betru spælarum, LAZ og Frosty vakt ans hjá Team Ballast, sum er eitt etablerað lið í A-deildini og tískil valdu teir at skifta lið. Hinir tryggir, JayJayB, Mercenary og Harambe, sóu seg ikki førar fyri at skapa eitt nytt lið, sum kundi kappast vid hinum liðinum í bólki A og lótu teir seg tískil fara úr kappingini.
Av tí, at so nógvar broytingar vóru farnar fram á teimum ymisku liðinum, valdi eSport.fo toymið at skipa fyri einari kvalifikatións kapping fyri tad síðsta plássið í A-bólkinum. Heili tólv lið høvdu melda seg til hesa kappingina, men tá avtodnaði stód Meet Your Destiny eftir við sigrinum og høvdu teir tí ognað sær tað sætta og síðsta plássið í A-bólkinum.
Fyrsta umfarið fór í gongd og spenningurin var í hásæti. Fyrrverandi vinnarin Stole Your Glory tók í móti nyggjasta liðinum í bólkinum Meet Your Destiny, og sjálvt um fólk høvdu Stole Your Glory sum farvorit til at vinna, so tóku Meet Your Destiny teir á bólið og vunnu dystin 2-1, eftir at hava tapt tann fyrsta banan. Í hinum báðum dystunum bleiv tað til sigrar hjá Team Ballast og Nice Guys. Hetta seinna av liðinum fekk eina dreyma byrjan, tí eftir try umfør høvdu teir vunnið allar sínar dystir og lógu teir tí væl við í oddastríðinum. Hetta inntil teir møttu Meet Your Destiny, sum høvdu klárað seg eins væl. Meet Your Destiny vann hendan dystin 2-0 og kundu nú kalla seg fyri einsamalt oddalið. Tá kappingin var hálvrunnin sá tað tí út sum, at Meet Your Destiny, Stole Your Glory, Nice Guys og Suh Dude fóru at trekkja tey longri stráðini, um dystin, til LAN finalunar.
Seinna helvt av kappingini fór í hólt og sigast kann ikki annað enn, at spenningur kom í. Fyrrverandi føroyameistarirnir, Stole Your Glory, sum annars ikki høvdu sæð so yvirbevísandi út, vunnu allar teirra dystir, sum teir høvdu eftir og tískil yvirhálaðu teir Meet Your Destiny og vunnu sær enn einaferð fyrstapláss í A-deildini. Meet Your Destiny fingu annars eina dreymabyrjan, men ósigrar á Stole Your Glory og Suh Dude merkti tað, at teir máttu taka sær til takkar við einum øðrum plássi. Suh Dude gjørdist tað einasta lidið, sum vann á bádum topplidinum og tískil ognaðu teir sær triðja pláss. Spenningurin um tad fjórða plássid, sum var tad seinasta at geva atgongd til LAN finaluna, var í hásæti áðrenn síðsta umfar, tí øll liðini høvdu enn kjans at ogna sær pláss. Dudes In Suites, sum flest høvdu avskrivað, høvdu vent tí keðiligu gongdini og skuldi nú bara vinna sín seinasta dyst fyri at enda í millum fyra tey bestu. Hetta megnaðu teir tíverri ikki. Sama skil var hjá Nice Guys, men tvørtur í móti, so virkaðu teir til at vera kolapsaðir, tí eftir eina framúr góda byrjan, høvdu teir seks ósigrar á ræd og seinasti dysturin gjørdist tann sjeyndi, og hetta hevði vid sær, at heldur ikki teir vunnu sær pláss í top fyra. Hetta plássið fór kanska heldur yvirraskandi til Team Ballast, sum megnaðu at vinna teirra síðsta dyst í móti Suh Dude.
Hetta hevur so við sær at, Stole Your Glory, Meet Your Destiny, Suh Dude og Team Ballast fara at dystast um FM heitið í Counter Strike. Hetta verður hildið á torginum í SMS, leygardagin tann 27 mei.


text:
Nebbaskøta (skøtuættin)
Leucoraja fullonica Linné, 1758
Stødd: Nebbaskøta kann verða upp í 120 cm long, men vanliga er hon millum 80-105 cm.
Dýpi: Hon heldur til millum 35 m og 1000 m, undir Føroyum kanska mest á umleið 200 metra dýpi.
Litur: Á bakinum er liturin gulgráur-brúngráur, oftast javnur og vakur litur. Undir búkinum er hon hvít.
Lýsing: Nebbaskøta hevur píkar á innara eygnakanti. Hon hevur stutt píkarað á nakkanum. Tvey røð við hvøssum, afturábendum píkum eru eftir halanum og nakað fram á bakið. Halapíkarnir verða alt tættari aftur móti endanum á halanum. Bakið annars kennist sum fínt sandpappír. Nakrir fínir píkar eru eisini undir gronini. Eingir píkar eru millum ryggfjaðrarnar, og gloppið millum ryggfjaðrarnar er líka stórt sum longdin á fremru ryggfjøður. Størru píkarnir á halanum og bakinum eru 42-64, á nakkanum 3-10 og við eyguni 6-9. Eyguni eru stór, eins stór og breiddin millum eyguni. Tenninar eru nógvar, ógvuliga hvassar og boygdar afturá. Gamlar skøtur missa oftast píkarnar á nakkanum og millum eyguni.
Eyðkenni: Liturin, tvey píkarøð og stóra píkaleysa gloppið millum ryggfjaðrarnar.
Týdningur: Nebbaskøta verður avreidd sum annar fiskur, men nøgdirnar eru smáar.
da: Gøgerokke, en: Shagreen ray, fr: Raie chardon, ís: Náskata, no: Nebbskate, tý: Schnabelrochen
Útbreiðsla: Nebbaskøta er undan Kolanesi fram við norsku strondini inn í Oslofjørðin. Av Suðurlandinum í Íslandi, undir Føroyum til Hetlands og tvørtur um norðasta part av Norðsjónum. Vestan fyri Bretsku Oyggjarnar til Marokko og inn í Miðjarðarhavið. Hon er eisini við Madeira. Nebbaskøta fæst av og á í veiðuni á bankunum vestanfyri og á landgrunninum.
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Skøtur Rajiformes
4 ættir eru í hópinum, 32 slektir og 285 sløg.
Við Føroyar er bert tann eina ættin, og hon hevur 8 slektir og 14 sløg:
Skøturnar eru eyðkendar við sínum flata kropsskapi, spísku gron og langa hala,
oftast við nógvum píkum eftir baki og hala.
Kjafturin og táknaopini eru á blindusíðu, meðan eyguni og andaholini eru á eygnasíðuni.
Undir Føroyum eru skøturnar bert í sjónum, men aðrastaðir eru nøkur sløg bæði í feskum vatni og í blandingsvatni.
***
Í stuttum um skøtur:
Halin á skøtu er í veruleikanum aftari partur av rygginum. Hann verður tó nevndur hali millum manna, og eisini her.
Ryggfjaðrarnar eru aftarlaga á halanum, og sterturin bara hómast aftast.
Ravarnir eru í veruleikanum uggafjaðrarnar, sum við tíðini hava fingið tað skapið,
teir hava nú.
Eins og aðrir bróskfiskar, hava kallfiskarnir tvey útvortis makingargøgn hangandi
aftur úr sær, eitt hvørjumegin halarótina.
Undir Føroyum eru skrásett 14 skøtusløg.


text:
Ungt Virki framsýnig á Glasi fríggjadagin frá kl. 14.0015. mars 2019
Næmingar, sum vunnu Ungt Virki, vóru í gjár heiðraðir á Glasi, har Magni á Lakjuni handaði vinnandi bólkunum gávubrøv. Bólkarnir ÖDN, Mýla og Eydis sýndu vørur fram, og næmingarnir greiddu frá teirra virkishugskotum og arbeiði í Ungum Virki. Næmingarnir, sum hava luttikið í Ungum Virki, ganga á Búskaparbreytini og FHS (Fyrisiting, handil og søla).
Vinnandi bólkurin ÖDN hevur sniðgivið og framleitt regnjakkar og taskur úr endurnýttum teltum, og Mýla, sum gjørdist nummar tvey, framleiðir og selur sera vælsmakkandi og heilsugott fiskakips. Bólkurin Eydis hevur sniðgivið eina tasku við ymiskun brúksmøguleikum í samstarvi við næmingar á Tilvirkisatstøði. Felags fyri næmingarnar, sum hava luttikið í Ungum Virki í ár er, at tey øll hava lagt dent á burðardygd og nýnýtslu.
Í sambandi við at næmingarnir á Glasi hesa vikuna arbeiða við verkætlanum, har evnið er “Menniskja og náttúran”, fara bólkarnir, sum hava luttikið í Ungum Virki, at hava framsýning á 3. hædd á Glasi. Vitjandi hava eisini møguleika at tosa við næmingarnar og hoyra um teirra verkætkanir.


text:
Trinidad og Tobago
Trinidad og Tobago (enskt; Trinidad and Tobago) er eitt land í Suðurkaribiska Havinum í Norðuramerika. Landið fevnir um tær báðar høvuðsoyggjarnar Trinidad og Tobago og 21 aðrar minni oyggjar, sum allar eru partur í Smáu Antilloyggjum. Landið liggur 11 km frá stondini í Venezuela. Høvuðsstaðurin eitur Port of Spain, størsti býurin er San Fernando. Oyggjarnar fevna um eitt økið á 5 128 km². Almenna málið er enskt, men tað vanliga talaða málið er enskt kreólskt. Spanskt, ið verður tosað av eini 5% av fólkinum, er sokallað "first foreign language", tí oyggjarnar liggja tætt við venesuelansku strondina.
Søga[rætta | rætta wikitekst]
Áðrenn Christopher Columbus fann oyggjarnar í 1498 búðu karibiarar og arawakar har. Trinidad var spanskt hjáland frá 1400-talinum til bretar tóku oynna í 1797. Meðan Trinidad var undir sponskum harradømi fluttu nógvir franskmenn til oynna. Eisini franskir plantasjueigarar frá teimum fronsku hjálondunum Martinique og Guadeloupe komu til Trinidad, har teir byrjaðu at dyrka sukkurrør, kaffi og kakao. Teir førdu afrikanskar trælir við sær.
Tobago hevur verið hjáland undir Spania, Niðurlondum, Fraklandi og Stórabretlandi.
Trinidad gjørdist bretskt hjáland í 1802 og Tobago í 1814. Oyggjarnar savnaðust til eina fyrisitingarliga eind av bretum í 1890.
Trældómur bleiv forboðin um hálva 19. øld, og tað førdi til mangul uppá arbeiðskraft innan landbúnaðin, sum førdi til, at arbeiðskraft varð innflutt úr India, Kina og Portugal. Fyrst í 1900-talinum komu eisini tilflytarar úr Sýria og Libanon.
Fyrst í 1900-talinum varð farið í holt við at útvinna olju á Trinidad og seinni eisini náttúrugass.
Trinidad og Tobago gjørdist sjálvstøðug tjóð í 1962 og gjørdist lýðveldi í 1976.
Ítróttur[rætta | rætta wikitekst]
Luttøka á Olympisku Leikunum[rætta | rætta wikitekst]
Trinidad og Tobago luttekur í Olympisku Leikunum. Á Summar-OL 2008 vunnu tey 2 bronsu heiðursmerki. Á Summar-OL 2012 van Trinidad og Tobago eitt gull og trý bronsu heiðursmeriki og endaði á einum 47. plássi.
HM í fótbólti[rætta | rætta wikitekst]
Í 2006 luttók Trinidad og Tobago fyri fyrstu ferð í einum HM endaumfari í fótbólti. Í fyrsta dystinum spældu teir javnleik móti Svøríki. Síðan taptu teir 2-0 móti Onglandi og 2-0 móti Paraguei, og endaðu á aftasta plássi í bólki B.
Slóðir[rætta | rætta wikitekst]


text:
Lómur
Lómur (frøðiheiti - Gavia stellata) er stórur fuglur við longum hálsi og fløtum kroppi. Á nakkanum og aftan á hálsinum hevur hann klænar, svartar og hvítar strikur, niður eftir barkanum er hann reyðbrúnur, annars eru høvd og hálsur vakurt grá. Bakið er svart við hvítum blettum. Um veturin hevur hann sama lit á bakinum og er gráur aftan á hálsinum og uppi á skallanum, annars allur hvítur; sama lit hevur ungfuglurin. Føturnir eru so aftarlaga, at hann er ikki gonguførur. Tí ger hann sær reiðrið nær við eitt vatn, og til og frá tí ekur hann á búkinum, so tað er altíð ein niðurlegsað slóð millum reiðrið og vatnið; stundum er reiðrið so nær vatninum, at hann við eitt lop kann vera úti á tí. Og har er hann kringur — og óføra varin! Tá ið hann hevur ótta av fólki, svimur hann so djúpt, at einans skallin og eyguni eru omaná; og heldur hann seg enn vera ov sjónskan, kann hann geva sær so harða ferð, at vatnið streymar upp um ennið og skallan, so fuglurin er heilt fjaldur. Ivaleyst sær hann tó upp á land og hevur eyguni eftir, um onkur kemur at reiðrinum. Lítið etur hann annað enn fisk, og hann kann svimja so skjótt, at sjálvt ikki tey kviku sílini sleppa undan honum. Haraftrat kann hann vera sum einar 8 minuttir undir vatni, og kann tá koma upp so langt av leið, at eingin fær eyga á hann.
Eggini eru tvey, tey líkjast likkueggjum á stødd og liti, men eru bøllutari um hin klænra endan. Ungarnir eru dimmbrúnir; so skjótt, teir eru útkomnir, eru teir fullkomnir svimjarar og kavarar. Lómur eigur nógvur í Íslandi og Grønlandi. Í Føroyum hevur átt mongd av honum; nú er hann so burturfækkaður, at teir, ið eftir eru, lætt kunna verða taldir.[1]
Sí eisini[rætta | rætta wikitekst]
Kelda[rætta | rætta wikitekst]
- ↑ Mikkjal á Ryggi: Fuglabókin, Dýralæra II. 1951.


text:
Moldvørpan er kanska blind, men hon er ikki býtt. Treiskliga gravar hon seg gjøgnum ta myrku føroysku moldina, fyri at finna nøkur av teimum evnunum sum vit alt ov sjáldan síggja á skíggja
Moldvørpan er eisini ein njósnari sum sníkir seg inn á stovnar og felagskapir, fyri at avdúka hvat veruliga gongur fyri seg handan stongdar dyr. Moldvarpa er eisini ein lítil túgva av skarni, sum reyðmaðkurin leggur upp á jørðina um várið - tá er grøðiligt.
Stikk fingurin í jørðina og grópa í skarninum - tað er gott fyri gróðurin. Við skeivum søgum og groteskum figurum snara vit tí politiska og persónliga veruleikanum, onkuntíð yvir í ta ekstrema, so føroyingar sleppa at meta um tey umstríddu evnini á einum heldur ørðvísi grundarlagi.
Skemtið opnar hjørtuni. Tá vit flenna, ikki bara at øðrum, men eisini at okkum sjálvum, so reinsa vit luftina. Við hvørt er tað sum vit borðreiða við yvirhøvur einki stuttligt, og so fáa vit heldur hug at gráta og skeldast, - men tað reinsar eisini.
Stikk fingurin í jørðina og grópa í skarninum - tað er gott fyri gróðurin.
Er kopiera
Tak niður
Bíða við..
Moldvarp Føroya
Um Sendingina
Savnssending
Moldvarp Føroya - ein føroysk satira í seks pørtum.
Moldvørpan er kanska blind, men hon er ikki býtt. Treiskliga gravar hon seg gjøgnum ta myrku føroysku moldina, fyri at finna nøkur av teimum evnunum sum vit alt ov sjáldan síggja á skíggja.
Moldvørpan er eisini ein njósnari sum sníkir seg inn á stovnar og felagskapir, fyri at avdúka hvat veruliga gongur fyri seg handan stongdar dyr. Moldvarpa er eisini ein lítil túgva av skarni, sum reyðmaðkurin leggur upp á jørðina um várið - tá er grøðiligt.
Við skeivum søgum og groteskum figurum snara vit tí politiska og persónliga veruleikanum, onkuntíð yvir í ta ekstrema, so føroyingar sleppa at meta um tey umstríddu evnini á einum heldur ørðvísi grundarlagi.
Skemtið opnar hjørtuni. Tá vit flenna, ikki bara at øðrum, men eisini at okkum sjálvum, so reinsa vit luftina. Við hvørt er tað sum vit borðreiða við yvirhøvur einki stuttligt, og so fáa vit heldur hug at gráta og skeldast, - men tað reinsar eisini.
Stikk fingurin í jørðina og grópa í skarninum - tað er gott fyri gróðurin.
Slag av sending: Undirhald
Málbólkur: Vaksin við humoristiskum sansi
Sendilongd: 25 minuttir
Hugskot: Annfinnur Heinesen og Hans Pauli Torgarð


text:
Ontariovatn
Ontariovatn (enskt: Lake Ontario) er eitt stórt vatn í eystara parti av Norðuramerika. Vatnið er tann eystasta og tann minsta av Stóruvøtnum (Great Lakes). Ontariovatn fekk navnið frá irokesiska heitinum ontarí'io, sum merkir skínandi vatn. Kanadiski landsluturin Ontario er uppkallaður eftir vatninum.
Landafrøði[rætta | rætta wikitekst]
Vatnið liggur á markinum ímillum Kanada (Ontario) og USA (New York). Vatnið er 19.348 ferkilometrar til víddar (311 km til longdar og 85 km til breiddar). Dýpið av vatninum er í miðal um 86 metrar, og har tað er djúpast, 244 metrar.[1]
Útsynningsmegin rennur Niagaraá út í Ontariovatnið, beint við Niagara-on-the-Lake, á markinum millum USA og Kanada og nærindis St. Catharines. Frárenslið er St. Lawrenceá í landnyrðingsendanum á vatni, nærindis Kingston.
Ontariovatn er 74,1 metrar oman sjóvar og tískil sigla farmaskip úr Ontariovatni oman at strondini ígjøgnum eina stóra slúsaskipan í St. Lawrenceánni (Saint Lawrence Seaway). Til samanbering er havnin í Montreal uml. 9,1 metrar oman sjóvar.
Býir fram við vatninum[rætta | rætta wikitekst]
Týdningarmesti býurin við Ontariovatn er Toronto, ið liggur fram við norðara bakkanum í Ontario. Umframt at vera størsti kanadiski býurin, er Toronto eisini fremsti ídnaðarbýur, størsti fíggjardepil og tann býur, sum veksur skjótast í Kanada.
Aðrir stórir býur fram við vatninum eru:
- Kingston, Ontario
- Oshawa, Ontario
- Mississauga, Ontario
- Burlington, Ontario
- Hamilton, Ontario
- St. Catharines, Ontario
- Rochester, New York (USA)
Hygg eisini at[rætta | rætta wikitekst]
Ávísingar úteftir[rætta | rætta wikitekst]
- Lake Ontario, wikivoyage.org (á enskum)
Coordinates: 43°42′00″N 77°54′00″W / 43.70000°N 77.90000°W
Keldur[rætta | rætta wikitekst]
- ↑ Lake Ontario, lakepedia.com


text:
Búskaparbreyt
B15a
Aftasta rað frá vinstru: Petra Klakkstein, Anja Berthelsen, Tóra Højgaard, Heidi Julia Ísaksdóttir, Tórhild Lassen, Elin Maria S. Rasmussen
Fremst rað frá vinstru: Pætur Dalheim Kristiansen, Eli Joensen, Helgi Johannesen, Fróði Jógvansson Mørkøre.
Vanta á myndini: Aksel Bjartalíð Danielsen, Heri Ósá, Mikkjal á Bergi.
B15b
Aftasta rað frá vinstru: Aron Cornette, Jákup Anthoniussen, Jan Ingason Hansen, Allan Norðberg, Dávid Johansen, Ari Olsen, Karl Martin Johansen.
Mittasta rað frá vinstru: Jóhannes Hansen, Jóhann Gaardbo, Robert Heimustovu Johannesen, Zeus Robrenzo Beltran.
Fremsta rað frá vinstru: Una Hansen, Durita Hummeland, Beinta Fagraklett, Torgerð Gaardlykke, Marý Gaardlykke.
B15d
Aftasta rað frá vinstru: Dávur á Reynatrøð, Fannhard Antonsson Skoradal, Tróndur Eysturstein, Martin Olsen, Rannvá Gøte, Tróndur Pálsson Isholm.
Fremsta rað frá vinstru: Karla Maria Gaardbo, Sólvá Sørensen, Elsie Djurhuus, Anna Elita Falkvard, Alborg Høgagarð, Katrin P. Vang.
Vantar á myndini: Bereket Yacob


text:
Undir heitinum “Sex krevur samtykki” fer eitt nýtt upplýsingarátak í gongd hesa vikuna.
Tað eru Fólkaheilsuráðið, Føroya Politi, Amnesty International og Sig frá/Almannamálaráðið, sum í felag skipa fyri átakinum.
SAMTYKKI – tað ljóðar gott og rætt, og nú kenna flest ung orðið. Men hvussu gevi eg mítt samtykki, og hvussu taki eg tað aftur? Hetta er afturvendandi spurningar, sum vit ofta hoyra.
SIG HVAT TÆR DÁMAR
Átakið hjá samstarvinum um SAMTYKKI gevur nøkur boð uppá orð og setningar, sum ung kunnu brúka, tá tey geva samtykki, og taka samtykki aftur. Endamálið við ársins plakat er at seta nakrar tankar ígongd, og geva ungum eina kenslu av, at tað er kul at tosa um síni egnu mørk og at mann hevur hug til sex. At tora at siga, hvat einum dámar, og at siga frá, um ein knappliga ikki hevur hug meira. Tí samtykki er meira enn eitt ja ella eitt nei.
SEX SKJÓT UM SAMTYKKI
1. Samtykki kann bara gevast. Ikki takast!
2. Samtykki kann tó altíð takast aftur!
3. Samtykki krevur vit!
4. Samtykki krevur hug!
5. Samtykki er ítøkiligt. Tað merkir, at JA til A merkir ikki JA til B.
6. Sex krevur samtykki!
SAMTYKKI ER KOMIÐ FYRI AT VERA
Samtykki samstarvið er komið fyri at vera. Fyrsta átakið var “Sex krevur samtykki”, næsta átakið “Mynd krevur samtykki”, triðja átakið “Steðga haturstalu”, og nú kemur átakið “Sex krevur samtykki” aftur, nú við dømum um, hvussu vit kunnu eggja, hvørjum øðrum at tosa um, hvat vit hava hug til og hvat vit ikki hava hug til.
Endamálið við átøkunum er at varpa ljós á, at uttan samtykki gera vit okkum inn á kropsliga sjálvræðið hjá tí einstaka.
Á Facebook síðuni “Samtykki” og øðrum talgildum miðlum verður mynd at síggja. Vit heita á fólk um at deila, umframt at tora at taka prátið bæði foreldur, børn og ung sínámillum.
Átakið er skipað soleiðis, at stórar plakatir verða hongdar upp kring landið, eins og gjørt hevur verið undanfarnu árini. Til ber at hitta umboð fyri “Samtykki Samstarvið” og práta meira um evnið.
#SAMTKKI
Harumframt heita vit á fólk um at brúka hashtaggið #samtykki.
Fólkaheilsuráðið, Føroya Politi, Amnesty International og Sig frá/Almannamálaráðið
Les meira um samtykki her: https://www.amnesty.fo/uncateg…/samtykki-ja-men-hvat-er-tad/
Samtykki


text:
19. november 2017
Gongulagskapping fyri øll rossasløg
Fyrsta vetrarkappingin hjá reiðfólkunum var leygardagin, í Reiðhøllini hjá Føroya Ríðingarfelag.
Talan var um helst fyrstu gongulagskapping í Føroyum, har øll rossasløg fingu loyvið at luttaka.
Um 25 ross vóru við og hetta vóru fyrireikararnir vøl nøgdir við. Eisini var hugaligt at síggja ymisk rossasløg kappast, sjálvt um tað sjálvsagt í summum førum kann vera ringt at døma.
Kappast var eftir Cup skipani, t.v.s. at tvey og tvey dystaðust í einstøku gonguløgunum, har dómarinir so valdi tann við frægasta gongulagnum at koma víðari, til tað at enda bara var ein vinnari eftir.
Vinnnarir vóru hesir, Fet: Elisabeth Niclasen og Litbrá, Trav: Kristfríð D. Jacobsen og Bonita, Tølt: Óluva á Lofti og Vígdis og Lop: Bertha Maria Nordendal og Krapi.
Lagt út av Unknown 0 viðmerkingar
Abonner på: Indlæg (Atom)


text:
Allir húsarhaldsposar, ið vanliga verða heintaðir mánadag og týsdag, verða heintaðir hósdagin 27. desember. Allir húsarhaldsposar, ið vanliga verða heintaðir mikudag og hósdag, verða heintaðir fríggjadagin 28. desember. Sí yvirlit yvir innsavning niðanfyri.
27. desember verða húsarhaldsposarnir heintaðar í hesum bygdum:
*Vestmanna, Válur, Kvívík, Stykkið, Leynar, Skælingur, Tjørnuvík.
*Miðvágur, Sandavágur, Sørvágur, Gásadalur, Bøur, Vatnsoyrar.
*Hósvík, Streymnes, Hvalvík, Haldórsvík, Langasandur.
*Eiði, Ljósá, Svínáir, Norðskála, Oyrarbakki, Oyri.
*Funningur, Funningsfjørður, Elduvík, Oyndarfjørður, Hellurnar.
*Skálabotnur, Undir Gøtueiði, Skipanes, Kambsdalur, Fuglafjørður.
*Selatrað, Morskranes, Kolbeinagjógv.
*Søldarfjørður, Lambareiði, Lamba, Rituvík, Æðuvík, Nes, Toftir, Saltnes.
28. desember verða húsarhaldsposarnir heintaðar í hesum bygdum:
*Runavík, Saltangará, Glyvrar, Syðrugøta, Gøtugjógv, Norðragøta, Leirvík.
*Skála, Innan Glyvur, Strendur.
*Viðareiði, Depil, Hvannasund, Norðdepil, Norðtoftir, Árnafjørður, Kunoy, *Haraldssund, Ánirnar, Norðoyri.
*Klaksvík.
IRF 21. desember 2018


text:
Loyvið strandingum at byggja sína stórhøll
2021-08-24 06:52
Nú tað gongur so væl í føroyskum hondbólti, so haldi eg, at vit eiga at steðga á og grunda yvir, hvussu skjótt og væl tað gekk at fáa ein tjóðarleikvøll, tá fótbólturin fekk sítt gylta úrslit í Landskrona fyri umleið tríati árum síðani.
Sum oftani áður gongur tað tó soleiðis, at tá ein hundur pissar, so vilja allir pissa. Hetta rann mær til hugs, eftir at strandingar herfyri tóku stig til at fáa eina stórhøll bygda á Strondum, at so nógv onnur brádliga vóru klár til at byggja eina líknandi høll.
Nakað so typiskt føroyskt, at tá onkur hevur fingið eitt hugskot, ja, so koma øll møgulig onnur og vilja fremja sama hugskot.
Hví ikki lata strandingar, sum hava eina langa og stolta søgu við góðum hondbóltsúrslitum gjøgnumføra teirra hugskot? Nei, tí har kemur populistiski meirilutin í Tórshavnar býráð og stingur ein kepp í hjólið og vil hava stórhøllina bygda í Havn. Men er tað nú neyðugt, tá tað bert eru einir 15 minuttir úr Havn til eina møguliga høll, sum strandingar hava ætlanir um at byggja.
Mær rennur til hugs, tá føroyingar bastu Eysturríki í fótbólti, hvørjir tá vóru skjótastir á sjóvarfallinum um at fáa ein altjóða góðkendan vøll at spæla á. Tað vóru nevniliga fólkini hinumegisn fjørðin á Toftum, ið tóku stig til tað. Hetta eydnaðist sum kunnugt sera væl, og í mong ár var Svangaskarð heimavøllur hjá føroyska fótbóltslandsliðnum.
Spurningurin er, nær ein slíkur tjóðvøllur var komin, um ikki fría initiativið hinmegin fjørðin varð tikið beinanvegin. So hví ikki lata strandingar standa fyri at byggja eina stórhøll, sum kann vera heimavøllur hjá føroyskum hondbóltslandsliðum komandi árini.
Latið okkum standa saman og stuðla strandingum í hesum átakinum ístaðin fyri at fara at kríggjast um, hvar stórhøllin skal byggjast.
Tað koma ivaleyst fleiri stórhallir í Føroyum komandi árini, og tann fyrsta nýtist ikki neyðturviliga at liggja í Havn, tí hon liggur minst líka væl á Strondum.
Kári Mikkelsen


text:
Samleikin er skoðaður og varðveitir altjóða góðkenning
Í farnu viku vóru KT grannskoðarar frá BSI Group í Føroyum og skoðaðu Samleikan.
Hetta er aðru ferð, at Samleikin verður skoðaður fyri at tryggja, at Talgildu Føroyar lúka altjóða krøv um talgildar samleikar. Aftur hesu ferð stóð Samleikin seg og varðveitir sostatt góðkenningina, sum m.a. hevur við sær, at Samleikin kann brúkast uttanlands í framtíðini, og at føroyska koronupassið hevur fingið ES góðkenning.
Skoðanin var av bæði teknisku loysnini og øllum fyrisitingarligu kørmunum rundan um Samleikan. Tað merkir í stuttum, at skipanirnar, organisatiónin, mannagongdir og trygd vórðu farin ígjøgnum av grannskoðarunum fyri at tryggja, at alt lýkur høgu krøvini um talgildar samleikar.
Úrslitið hevur stóran týdning fyri Talgildu Føroyar og Samleikan. At fáa staðfest av uttanhýsis parti, at Samleikin verður rikin á altjóða støði er við at skapa álit á Samleikan hjá bæði brúkarum, tænastuveitarum og øðrum áhugapørtum.
BSI er altjóða fyritøka, sum í gott 100 ár hevur ment altjóða standardar, sum teir vit arbeiða við.
Á myndini eru starvsfólk á Gjaldstovuni saman við hollendsku grannskoðarunum hjá BSI Group.


text:
Vika 5 av sesong 5 av Elektron deildini er nú av, og tískil veita vit teimum áhugaðu eina stutta lættlesiliga samanumtøku av teimum dystunum sum vóru spældir hesa vikuna.
Hesa vikuna spældu Team Ballast í móti NoHitWonders. Á fyrstu map sum NoHitWonders valdu, endaði tað við at dysturin fór í Overtime, har Team Ballast tóku sigurin 19-15. NoHitWonders vóru bert eina rundu frá at taka sína map heim, tá støðan var 15-10 til NoHitWonders. Onkusvegna megnaðu Team Ballast at koma í overtime og taka sigurin heim. Á seinnu map sum Team Ballast valdu endaði støðan 16-6 til Team Ballast, ið merkir at Team Ballast tóku seriuna 2-0 í móti NoHitWonders.
NoHitWonders spældu eisini í móti 10 Minuttum hesa vikuna. NoHitWonders áttu fyrstu map har støðan endaði 16-11 til NoHitWonders. Á seinnu map sum 10 Minuttir áttu, endaði støðan 16-6 til NoHitWonders, ið merkir at NoHitWonders enn einaferð tóku ein 2-0 sigur heim í móti 10 Minuttum.
Team Ballast spældu eisini í móti 10 Minuttum hesa vikuna. 10 Minuttir áttu fyrstu map, har støðan endaði 16-4 til Team Ballast. Síðani var turn at spæla seinnu map, sum var map pick hjá Team Ballast. Á seinnu map endaði støðan 16-1 til Team Ballast, ið merkir at hetta var ein rímiliga skjótur sigur hjá Team Ballast á 10 Minuttum.
Team Ballast hava verið upptiknir hesa vikuna, tá teir eisini spældu ein dyst í móti SpaceCowboys. SpaceCowboy áttu fyrstu map, har teir megnaðu at taka Team Ballast 16-14, eftir ein sera tættan dyst. Eitt sera óvæntað úrslit á fyrstu map. Team Ballast áttu so seinnu map, har teir vístu at fyrsta map ikki var alsigandi, tá teir vunnu seinnu map 16-1. Triðja map var at síggja, har Team Ballast megnaðu ein 16-7 sigur á SpaceCowboys. Team Ballast taka tískil seriuna 2-1, tó at SpaceCowboys góvu teimum rímiliga harða mótstøðu til tíðir.
Teamspik og Músavíkingar møttust eisini hesa vikuna. Tað vóru Teamspik sum áttu fyrstu map, har støðan gjørdist 16-10 til Teamspik. Seinnu map áttu Músavíkingarnir, har teir vunnu í overtime, og støðan gjørdist 19-17. Tað var tískil farið til eina triðju map fyri at avgerða dystin. Triðja mappan var sera tøtt, tó at Músavíkingarnir komu á odda og tryggjaðu sær sigurin 16-14. Sum heild ein serstakliga tøtt seria, tó at Músavíkingarnir vunnu seriuna 2-1.


text:
Tórshavn 19.09.16
Stýrið fyri Arbeiðsmarknaðareftirlønargrunnin
Tíðindaskriv
Stýrið fyri Arbeiðsmarknaðareftirlønargrunnin hevur samtykt at hækka eftirlønina úr grunninum við 3 % frá 1. januar 2017, soleiðis at eftirlønin fer frá 3.910 til 4.025 kr. um mánaðin. Samlaða eftirlønin komandi ár verður tí 48.300 kr. Ásetingin er galdandi fyri árið 2017.
Lógin um arbeiðsmarknaðareftirlønargrunn ásetir, at stýrið fyri grunnin skal áseta útgjaldið í seinasta lagi 1. oktober fyri álmanakkaárið eftir.
Í 2015 vóru útgoldnar nærum 268 mió. kr. í eftirlønum úr arbeiðsmarknaðareftirlønargrunninum, meðan útgjaldið til eftirløn í 2016 er mett til 360 mió. kr.
Hava tit spurningar eru tit vælkomin at seta tykkum í samband við Fígging Landsins, telefon 352400 ella teldupost malan.johansen@gjaldstovan.fo.


text:
Aftur í ár skipar Nes kommuna fyri Várdøgum. Hetta er fimta ári á rað at skipað verður fyri Várdøgum. Várdagar hjá Nes kommunu eru í vikuni undan Bátafestivalinum á Toftum, sum altíð er fyrsta vikuskifti í mai.
Várdagar 2018 í Nes kommunu verða í døgunum frá leygardagin 28. apríl til fríggjadagin 4. mai. Bátafestivalurin 2018 verður leygardagin 5. mai.
Skráin fyri Várdagar innheldur ymisk trivnaðar- og mentanarlig tiltøk. Eftir páskir verða kunnað um skránna, sum aftur í fer at innihalda ymisk spennandi og áhugaverd tiltøk.
Til tiltakið, Várdagar í Nes kommunu, hevur kommunan útvega sær eitt búmerki, sum framyvir skal verða við til eyðkenna og marknaðarføra Várdagar í Nes kommunu.
Búmerkið
Búmerkið vísir tíggju formar, sum standa saman í einum rundingi.
Vit standa úti á Toftum, omanfyri kirkjana, og hyggja norðureftir. Beina, tjúkka, sveiggjandi linjan, beint undir sólini, lýsir keiina niðast, men upp eftir miðjuni lýsir hon eisini lendið og sjóvarmálan frá Nesi inn til Saltnes. Hesin sami formur, saman við teimum báðum formunum til høgru fyri hann, umboða Nes, Toftir og Saltnes. Ovarliga í vinstru síðu síggja vit eyðkenda Strandafjall í fjarstøðu, og tann eyðkendi tangin stingur framúr beint niðanfyri. Ímillum Toftir og Strandafjall eru tvær bláar aldur, sum lýsa virksemi á sjógvi: bátafestival, rógving og vatnskutara. Ovarliga til høgru lýsir sólin yvir okkum, og ovast eru tvær gular rendur, sum eru sum sólstrálur, skýggj, grasstrá, og eisini sum sólsetur.
Teir báðir formarnir til høgru fyri Toftir líkjast bløðum, men umboða eisini ovara part av Toftum og undir Nesinum.
Formarnir í búmerkinum eru gjørdir soleiðis, at teir líkjast aldum, bløðum og grasstráum. Formarnir líkasum flákra við einum samanhangandi sveiggi, har vindurin kemur úr høgru síðu ímóti okkum, t.e. úr eystri, og kemur sostatt frá sólini; altso heitur sólvindur á vári; øll í góðum lag.
Vit hava tíggju fingrar á hondunum. Tí lýsa teir tíggju formarnir í búmerkinum virksemið á várdøgum í síni heild.
Opna plássið rundan um sólina, saman við sólini, myndar eitt eyga. Í hesum liggur, at á vári vaknar alt skaparverkið úr vetrardvala til ljósari tíðir og meiri útivirksemi.
Litir
Í búmerkinum eru tveir litir: gulgrønt og ljósablátt. Har, ið hesir litir blandast í miðjuni, er ein myrkari grasgrønur litur, tí tá ið man blandar gult og blátt, kemur grønt burturúr.
Gulgrøni liturin, sum er út ímóti at vera gulur, har hann er klárast, lýsir sólina og várljósið. Ljósablái liturin lýsir sjógv, bátafestival og annað virksemi á sjógvi, meðan grøni liturin í miðjuni lýsir várgróður og virksemi á landi.
Navnaskrift
Navnið er sett við skrift-týpuni Museo Sans. VÁR stendur við eini feitari útgávu, meðan DAGAR stendur við eini tynri útgávu. Hetta deilir heitið í tvey, og ger tað lætt at lesa; og ger, at VÁR er meira framtraðkandi.
Museo er ein nýggj skrift, sum varð teknað av Jos Buivenga í 2004-05. Hon hevur rundar og opnar formar, sum ger, at hon er lætt lesilig.
Undirteksturin er eisini settur við Museo.
Tað er Sjúrður Højgaard frá Krea sum hevur gjørt búmerki.


text:
CCF 82 A
TSB E 87
1 Raðal kongur á Miklagarði
letur sær moyggjum kjósa,
hann vil ikki aðra frúgv,
enn væl kann ráðum loysa.
Troðum lættliga dansin!
Dagurin skín so fagurliga,
komin á hægsta summarið.
2 Raðal kongur á Miklagarði
letur sær moyggjar biðja,
hann vil ikki aðra frúgv,
enn væl kann skera og sýa.
3 Raðal kongur á Miklagarði
letur sær moyggjum kjøra,
hann vil ikki aðra frúgv,
enn hansara klæði kann skera.
4 Raðal kongur á Miklagarði
gjørdi tað aleina,
setti hann seg í hásæti
við øllum sínum sveinum.
5 Setti hann seg í hásæti
við øllum sínum sveinum:
“Vitið tær nakra skjønna jomfrú,
tað ikki fyri mær loynið!”
6 Svaraði ein av sveinunum,
sum reyðargull bar á hond:
“Væna veit eg frúnna tá,
hon er biðlavond.
7 Eg veit um ta væna frúgv,
til biðil er hon vond,
Hakil kongur av Spania,
sum dóttur hevur í hond.
8 Hakil kongur dóttur eigur,
hava hana menn við orði,
henni er stólur av gulli gjørdur
fram av kongins borði.
9 Hakil kongur dóttur eigur
væna og so vísa,
bæði klók og *kynsturlig,
hon kann sítt lív væl prísa.
10 Hon má vera vond og vitug,
so er frá at siga,
henni kann ikki sól pá skína
uttan um páskatíðir.
11 Hon má vera vond og vitug,
satt at siga frá,
henni kann ikki sól pá skína
[uttan] um páskadag.
12 Skarlak hon á jørðini dregur,
so er við at fara,
ikki skínur á henni sól
meir enn tríggjar ferðir um árið.
13 Tá ið hon ríður á víðan sal,
henni fylgja tretivu moyggjar,
reytt skarlak undir føtur breitt,
silki sum av nýggjum.
14 Henni buðust mangir menn,
kongasynir og jallar,
hon var seg so biðlavond,
segði tá burtur allar.
15 Henni buðust mangir menn,
riddarar og so sveinar,
hon var seg so biðlavond,
bað teir sita heima.”
16 Svaraði reysti Raðal kongur,
so tók hann uppá:
“Hana streingi eg eiti mítt,
tað stendur mær hugur á.
17 Hana skal eg biðja,
tað stendur mær hugur á,
biðja dóttur Hakil kong,
tað standist hvat av ið má!”
18 So letur hann reysti Raðal kong
síni skipini gera,
allar letur hann streingirnar
av reyðargulli vera.
19 So letur hann Raðal kong
búgva skipin stór,
bæði letur hann *á tey* laða
virtur og so bjór.
20 Bæði letur hann *á tey* laða
virtur og so bjór,
tó hann siglir í fimtan vetur,
fattast hann ei fóður.
21 Ganga teir til strandar oman
ríkir menn og reystir,
lunnar brustu, og jørðin skalv,
tá knørr var drigið úr neysti.
22 Bræddu reyðar brandar,
borðini vóru ný,
forgyltir leikaðu ringarnir
upp í miðal ský.
23 Bræddu reyðar brandar,
skorin var hvør stokk,
stavn og stýri av reyðargull,
so var segl í topp.
24 Vant hann upp síni silkisegl,
gull og 'glaskar' brandar;
strykar ei á bunkan niður
fyrr [enn] við Spania land.
25 Kastar sínum akkerum
á so hvítan sand,
fyrstur steig hann Raðal kongur
sínum fótum á land.
26 Raðal kongur fagur og fúsur
stígur fyrstur á land,
tólv brynjaðir adilsmenn
undir hans høgru hond.
27 Raðal kongur á Miklagarði
hevur tann ótta og vanda,
hann sær Stól á Upplandi
við hallarslotið standa.
28 Stól rópar á Raðal kong:
“Hvat vilt tú her at landi?
Hevur tú nøkur 'Refectiv' ørindi,
tá sig mær satt frá sonnum!”
29 “Tí eri eg her at landi komin
at eggja gyltum spjóti,
sita vil eg frúnni næst,
hvør tann Silborg njóta.”
30 Svaraði Stól á Upplandi,
tyktist tó at gesta:
“Fyrr skal rivna garð og grund,
enn tú skalt frúnna festa.”
31 Tað var Raðal á Miklagarði,
gav tí ódnar mál:
“Mangan havi eg saltan sjó
givið 'gialda' skál.”
32 Svaraði Stól á Upplandi,
hann óttast ongan vanda:
“Við aðri míni hendini
vil eg móti tí standa.
33 Við aðri míni hendini
tað skal eg móti tí standa,
so skulu vit við búnum skjøldi
upp á slotið ganga.”
34 Svaraði Raðal á Miklagarði,
grimmur og *harður til víggja*:
“Ikki kann eg vákn og svørð,
fyrr enn eg fái frúnna at síggja. “
35 Frúgvin situr í høgalofti,
gull um hárið flettað,
tað er eingin so listilærdur,
á hennara sal kann sleppa.
36 Frúgvin situr í høgalofti,
gullið glimrar á kníggja,
tað er eingin so listilærdur,
hana við eygum kann síggja.
37 Svaraði Raðal á Miklagarði:
“*Ei tú* lúta skal,
takið báðir vápn í hond
og brótið so inn á sal!”
38 “Hoyr tað, Raðal á Miklagarði,
har skulum vit royna verk,
har fyri hallini standa vektir tríggjar,
hundrað í hvønn herin sterk.
39 Búgvið ei við friðum har
og gangið at tí vekt,
fyrr skal rapla kongins slot,
enn vit sleppa ikki inn í telt.”
40 Fyrsta teir at vektu komu,
og blikna tók at víggja,
tróðu so í herin fram,
ei óttaðist teim at síggja.
41 Tróðu so í herin fram,
hvør um annan gekk,
blóðið dreiv um slotið,
men Raðal sigur fekk.
42 Tá ið teir høvdu vektina vunnið,
eftir var meiri vandi,
garpar tveir fyri hallardurum,
búnir við rúnir at ganga.
43 Raðal brá sín bitra brand
av so miklum vreiði,
høgdi so til garpar tveir,
fyri hallardurum stóðu.
44 Raðal brá sín bitra brand,
so er tað at siga,
høgdi so til garpar tveir
og kleyv teir av um miðju.
45 Garpar duttu á vøllin niður
undan brynju nýggja;
snarliga svaraði Raðal kongur:
“Nú fáa vit frúnna at síggja.”
46 Hartil svaraði Stól sterki
av so góðum sinni:
“Deyðir eru garpar tveir,
nú munnu vit frúnna vinna.”
47 Garpar ganga í hallina inn,
sum fyrr hevur verið siður,
hava nú alt í einum orði,
heilsa og teir biðja.
48 Tað var frúgvin Silborg,
letur so orðini falla:
“Hvat vilja hesir garpar tveir
inn á mínar hallar?”
49 Tað vóru hesir garpar tveir,
ei mundu leingi tiga:
“Tað eru okkara sinna ørindi
sjálvan teg at biðja.”
50 Til svaraðu garpar tveir,
og so tóku teir uppá:
“Hetta eru vára sinna ørindi
sjálva teg at fá.”
51 Svaraði frúgvin Silborg,
tyktist hart at standa:
“Sigið mær navn og eiti tykkara
hvar eru tit av landi?”
52 “Raðal er av Miklagarði,
kongasonur bold,
Stól er kongur frá Upplandi,
við hørðum ristir skjøld.”
53 Leingi tagdi Silborg frúgv
av tí stóra váða,
hvøssu hon skuldi høviskum monnum
andsvarið aftur fá.
54 “Farið tit av hallini út,
kátum bjóðast elva,
heintið inn eitt skákgulltalv,
vilja tit um meg telva!
55 Heintið inn eitt skákgulltalv
bæði við gleði og gleim,
hvør, sum sigur í talvi fær,
hann vinnur sigur heim.”
56 Stól førdi fót í gólv,
hart á bergið strongdi,
salurin raplaði tíggju alin,
tá bivaðust Raðals dreingir.
57 Svaraði reysti Stól sterki,
sá, salurin tók at skelva:
“Setum nú upp tann káta leik,
vit skulum um frúnna telva!
58 Setum okkum at telva talv,
ei verður av tí kátt,
síðstir verða bardagar,
vit skiljast ikki betur brátt!”
59 So lótu teir leika talv,
tað stóð tímar seks,
Raðal kongur á Miklagarði
sigur á talvborð fekk.
60 “Standi eg betur í øðrum stríð,
verður mær nakað tá lovað,
annaðhvørt at láta lív
ella hjá Silborg at sova.”
61 Stól tekur talv í hand
og kastar á hallargólv:
“Ikki akti eg megi títt,
eg berjist mót tær sum tólv.”
62 Raðal kongur á Miklagarði,
fer hann um við gavni:
“Haldið okkum so gudiliga,
vit eru hvør annans javni.”
63 “Vit eru eingir javnlíkar tveir,
snart at bregda frá,
ikki skalt tú frúnna njóta,
um lívið geldur á.
64 Førum vit í markina burt
við gyltum skjøld at kanna,
setum í veður tað væna vív,
tá likst mær at vinna!”
65 Frúgvin fór í høgaloft
av tungari sorg at sova,
henni lá hugur á Raðal kongi,
tordi hann ikki at lova.
66 So sat frúgvin í høgum sal,
sorg var mesta 'krousa',
ikki tordi hon Raðal kong
í nøkrum stykki at rósa.
67 So sat frúgv í høgum sal
bæði við sorg og ekka,
ikki kundi fatna nakað
til brúnan mjøð at drekka.
68 “Mangan havi eg biðil havt,
snarpan 'treckier' víggja,
tungt er at hava í hjarta ker,
ikki við eygum síggja.
69 Raðal legst mær hugur á,
og hann kann eg ikki nýta,
Stól rekkir svørðið út,
harav býðst sorgin 'qvuida'.”
70 Árla var um morgunin,
tá ið sólin roðar í fjøllum,
løgdu teir sínum bardøgum
skamt fyri kongins høllum.
71 Høgga títt, teir líva lítt,
dreingir leikaðu á vølli,
har hoyrdist høgg og harða ljóð,
hvør vildi annan fella.
72 Høgga títt, teir líva lítt,
tá maktast teirra megi tunga:
“Nú stendur hart um harðan leik,
vit eru tó báðir ungir.”
73 Høgga títt, teir líva lítt
av makt og frægum sinni,
tá leikar sum knívur á hørðum steini,
hvørgin kann annan vinna.
74 “Takið nú okkara breiðu skjøldir,
leggið saman í vond,
snarpir eru garpar tveir,
nú skal ráðast á hondum!
75 Kastið frá okkum vákn og svørð,
spjót og hartil verju,
nú skulum vit á grønan vøll
hondum saman at berjast!”
76 Kastaðu frá sær vákn og svørð,
tyktist einki at bella,
ryktust hart og mikið skarpt,
hvør vildi annan fella.
77 Bardust teir á grønum vølli
við ilsku og grummum bræði,
rivu av sær stálbjálvar
rætt sum brent klæði.
78 So bardust teir á grønum vølli,
braka tók í beini,
lótu so sterkar rúnir lesa,
sundur brustu steinar.
79 Stríddust hart og stríddust skarpt
ei varð skemtað við gaman,
ikki bóðu teir Gud til hjálpar,
sjálvan hin svarta traman.
80 Lystiligt at lýða var,
mangar vóru tungur snjallar,
løgdu sínum bardøgum
skamt fyri kongins hallar.
81 Bardust teir í dagar,
og bardust teir í tvá,
ljóðaði hart av hørðum leiki,
hvørgin vinna má.
82 Bardust teir í dagar,
og bardust teir í tríggjar,
hart gekk [í] teirra harða leiki,
hvørgin vildi flýggja.
83 Bardust teir í dagar,
og bardust teir í fýra,
tá varð [ei] skemtað við barnagaman,
hvør vildi annan hýra.
84 Bardust teir í dagar,
og bardust teir í fimm,
formaktaðir vóru av hitanum,
sum sveittin dreiv um skinn.
85 Bardust teir í dagar,
og bardust teir í seks,
tá gekk kálvi um miðjum bein,
báðum við hørðum gekst.
86 Bardust teir tann sjeynda dag,
og har var mikið at valda,
tá vann Stól á Upplandi
Raðal kongin hin balda.
87 Raðal datt á vøllin niður,
tað mundi honum baga:
“Flytið meg burtur av hesum landi,
og latið meg einki skaða!
88 Hoyr tú, Stól á Upplandi,
slepp mær úr hesum vanda,
eg skal svørja tær trygdareið,
frá frúnni skal eg ganga!”
89 Stól sterki á Upplandi,
sum ei vildi mannin spara,
slerdi so til Raðal kong,
at hann fell niður í dvala.
90 “Nú liggur tú, Raðal kongur,
deyður av mínari hond,
ikki havi eg frægari kempu
fyrr lagt niður í bond.
91 Nú liggur tú, Raðal kongur
deyður á grønum vøll,
eg skal meg á slotið fara,
inn á kongins høll.
92 Stól reikar á slotið upp
við sítt breiða skjøld,
brúkti eingi linfeld orð,
men tók tá frúnna við vold.
93 Hvørki spurdi faðir ei móður,
hann læt tað burtur sovna,
hann tyktist hará at hava góð ráð,
sum tað hevði verið hans kona.
94 Stól sterki av Upplandi
tók vonu slíka frúvu,
so læt hann til brúdleyps reiða,
mikin mannamúga.
95 Upp tá reisist tann deyði maður,
á grønum vølli lá,
fer at hinka so saktiliga
burtur av garði frá.
96 Raðal hinkar í skógin burt
við sorg og onga gleði;
so var Stól av frúnni kátur
sum fuglur á ljósum degi.
97 Raðal hinkar við annað bein,
sjúkur og illa sárur,
Stól læt til brúdleyps reiða
stórari mannaskara.
98 Stól sær á vøllin út,
sum bardagar hildust á,
burtur er tann deyði kroppur,
á grønum vølli lá.
99 “Burtur er hvorvin Raðal kongur,
sum eg feldi niður til jarðar,
ongan av teim móðurfrændunum
skal eg longur spara.”
100 “Hoyr tú, Stól á Upplandi,
ger tá ei tað vold,
Raðal er grivin í djúpan heyg
fimtan favnar í mold!”
101 Ei var satt, sum frá var sagt,
Stól til at trúgva,
Raðal hinkar í skógin burt,
hann kom til risan at búgva.
102 Raðal kemur fyri hellisdyr
at tí stóru reiði,
fimtan favnar og átjan alin
vóru tær høgar og breiðar.
103 “Mangan havi eg harðan møtt,
snarpan og stóran skara,
antin her búgva fólk ella trøll,
eg skal í hellið fara!”
104 Raðal gekk í hellið inn
av so miklum veldi,
inni sat ein bjarnarisi,
hann stokti sær krás á eldi.
105 Inni sat ein bjarnarisi
við stoktum krás í hendi,
so leyp hann á gólvið upp
og sær mót honum vendi.
106 “Vælkomin, tú vesæligi drongur,
sjálvum mær til handa,
eg skal tó við mínum megi
seta teg út á brandar.
107 Vælkomin, tú vesæligi drongur,
her av so miklum meini,
eg skal nú við mínum megi
sprita teg upp pá teinar.”
108 “Hoyr tú, breiði bjarnin,
tú tak meg nú ikki við bræði,
eg eri keri sonur tín,
tú mín søtasti faðir!”
109 “Ert tú keri sonur mín,
sprettur av mínum bjálva,
Rádnagapa er móðir tín,
eg havi teg við henni álvað.”
110 “Rádnagapa er móðir mín,
tað kann ikki dylja,
tú ert keri faðir mín,
nú munnu vit betri skiljast.”
111 So runnu tár av risans kinn,
sum fossur súgar úr streymi:
“Ei visti eg, tú vart sonur mín,
hvørki av huga ei dreymi.”
112 Risin tekur í Raðal kong
við teim hørðum ríði,
strýkur hann um lendar hart,
tá brotnaðu riv í síðu.
113 Við blíðum tók hann Raðal kong
og strýkur hann við rappa:
“Fáum kanst tú hondum hógv,
so ómjúkliga at klappa.
114 Hoyr tú, breiði bjarnafaðir,
klapp ikki av megi tínum,
Stól bardi meg sjúkan og sáran,
grøð mær hesa pínu !
115 Eg bardist við Stól í dagar sjey
um ta frúgv í vali,
hann slerdi meg við síni høgru hond,
so eg fell niður í dvala.
116 Grøð meg, grøð meg, bjarnafaðir,
við tínum kunstri so vísa,
eg fekk sár av Stóls hond,
tað skal aftur neisa.”
117 Risin tekur Raðal kong
og setir á síni kníggja,
og klæðir hann so úr bjálvanum,
valdan drong at síggja.
118 So smurdi hann Raðal kong
við tí besta, hann hevði,
gav honum at drekka úr svørtum horni,
tá fekk hann litir reyðar.
119 Upp tá rekkist Raðal kongur
úr sínum sessi, hann sat,
tykist at fáa sær megi aftur,
sum risin í hann læt.
120 Upp tá rekkist Raðal kongur,
úr sínum sessi hann vendi,
tykist at fáa sær megi aftur,
sum risin í hann sendi.
121 Sterkar setir hann rúnirnar
inn í Raðals sinni:
“Aldrin komi tú livandi heim
uttan tá Stól vinnur!”
122 Sterkar lesur hann rúnirnar
í sín sæla son:
“Eg havi tó við hondum grøtt,
tí seti eg góða vón.
123 Hav tú hjá tær hornið svarta
við tað gullið alt,
ótøkk fær hvør bjarnafaðir
við *alri síni hjálp.
124 Tú skalt hava tann svarta hest,
gull á gangara laða,
royna tá títt egið skjøld,
teg man einki skaða.”
125 So runnu tár av risans kinn
sum roykur av heitum eldi,
við hondini leiddi hann sæla søta,
heim at garði fylgdi.
126 Hann kom á ta somu leið,
sum vant var fyrr at byggja,
gekk so risin í herbúð sítt,
sum sámi hansara at liggja.
127 Tað var Stól á Upplandi
varð seg so illa við,
fyrsta hann sá Raðal kong,
hann fell í óvit niður.
128 “Eg man tó við ódnum gapa
og seta so góða vón,
nú tykir mær fyri eygum síggja
eina so ríka sjón.
129 Gjølliga kenni eg henda træl,
eg vil tó um hann vita,
hann er líkur svarta brúsa,
vil meg gloypa og bita.”
130 'Feagne' læt hann orðini tá
ljóða av fornum vana:
“Sjálvur hin svarti fányti
hann hevur teg aftur manað.”
131 “Eg eri eingin fányti,
tó komi eg tær aftur um bak,
nú skal hevna síðstu stund
fyri títt meina tak.”
132 “Tú ríður og rennur um landanna,
eg havi teg harðan kent,
sjálvur hann hin fányti
hann hevur nú aftur sent.”
133 “Meg hevur eingin fani sent,
um enn tú tykist bráð,
aftur amast tann deyði maður,
sum síðst á vølli lá.
134 Nú skulu okkara bardagar halda
á tí somu leið,
ei verður nú sum ognast strítt,
tí 'gierst man huivan vraii'.”
135 Lystiligt var at lýða á,
hvøssu mong var tungan snjøll,
løgdu teir sínum bardøgum
skamt fyri kongins høll.
136 Raðal kongur av Miklagarði
hann spenti sínum alva,
hann kleyv Stóls breiða bak
miðjan av um nalva.
137 Glað var jomfrú Silborg,
tá ið Stól spruttar í blóði:
“Nú legst mær á Raðal kongi,
hann var mær 'bleckna' góða.”
138 So tók hann tann deyða kropp,
ei var hond við hógv,
varpar hann við hørðum alvi
út á saltan sjógv.
139 “Takka má eg bjarnafaðir
fyri hansara rúnir sterkar,
eg fekk aftur megi tólv,
gott skal hann av mær merkja.”
140 Raðal slaktar *neyt og seyð*,
feitar oksar og hestar,
so læt hann at skógum reiða
bjarnafaðir til kostar.
141 Hann læt tríggjar ammur laða
við alskyns besta velli,
letur sterkt so á stongum ríða
burt í risans helli.
142 Hann fekk tá frá risanum
væl fimtan merkur gull,
í hvør var tríggir edilsteinar,
inni vóru við full.
143 Hann læt honum til laga føra
*bollaskál og vín,
ikki gloymdi hann bjarnafaðir,
alt hann var í lívi.
144 Raðal kongur av Miklagarði
læt ikki longur fresta,
tók sær frúgv í blíðan favn,
aftur hana festi.
145 Lótu tá til brúdleyps ætla
av so miklum meingi,
kom so mangur hovmann til
sum fjøður á fuglaveingi.
146 Lótu tá til brúdleyps ætla,
tá var ei at tvørra,
átjan borgum boðið var,
og tólv hundrað á hvørjum.
147 Drukkið varð teirra brúdleypið,
gott var teirra lív,
bæði gingu í eina song
Raðal og hans vív.
148 Gingu so bæði í eina song
Raðal og hans vív,
síðan hvør, sum boðin var,
haðan heim til sín.
149 Fór so aftur til Miklagarð
við fagur brúð og meingi,
hevði slíkt ráð og kongaveldi,
sømdi væl tí dreingi.
150 Frúgvin fór frá Spania
við fylgismoyggjaskara,
síðan varð hon drotning
for ríka Miklagarði.
Troðum lættliga dansin!
Dagurin skín so fagurliga,
komin á hægsta summarið.
CCF 82 A
TSB E 87
Handrit: Fugloyarbók. AM Access. 4a, nr. 51, s. 227.
Útgávur:
1. Føroya kvæði (Christian Matras greiddi til útgávu, 1945) Band III, Teil 2, s. 254.
2. Føroya kvæði (Inngangur og úrtøk eftir Dánjal Niclasen, 2001) 17. bind, s. 132
Heimild: Úr Fugloy: Hanus Hanusson, Sjeyndi Hanus (1794-1854), Hattarvík, fyri 1854
Raðal kongur heldur av stað at biðja um Silborg í Spania. Tá ið hann kemur fram, møtir hann Stóli kongi, sum er hagar komin í somu ørindum.
Silborg lovar hvørgum teirra inn, og saman bróta teir seg inn í húsini. Báðir biðja um hana, og Silborg biður teir spæla terningar um seg. Raðal vinnur, men Stólur bjóðar honum av at berjast. Raðal verður særdur og liggur í óviti eftir at hava barst í fleiri dagar, og Stólur, sum heldur hann vera deyðan, ger til reiðar til brúdleyp sítt og Silbjargar.
Raðal raknar við aftur og fer til ein risa. Tí hann fær risan at halda seg vera pápa Raðal, fær Raðal risan at lekja seg og við galdraráðum veita sær megi. So kemur Raðal aftur, drepur Stól, giftist Silborg og fer heim við henni.
á føroyskum: CCF 82 (bert á føroyskum)


text:
Mín dagur í vøggustovuni
Mín dagur í vøggustovuni
DKK 148,00
DKK 148,00
- Lýsing
- Additional information
Lýsing
Eitt vøggustovubarn upplivir nógv hvønn dag, bæði gott og ringt. Talan kann vera um nógvar kenslur, snuddir, smíl og klemm, sum kunnu vera torfør at seta orð á ella vísa í tí aldrinum. Bókin er skipað rundan um 12 rím, ið fevna um støður, sum vit kenna aftur frá gerandisdegnum hjá lítla vøggustovubarninum.Til hvørt rímið eru nakrir spurningar og hugskot um ymiskar venjingar, ið er ætlað at vera grundarlag undir samrøðu og samansjóðing við virðing fyri einstaka barninum.
Hetta er onnur bókin í røðini, tann fyrsta kom í 2019: Tann lítla bókin um STÓRAR kenslur.
Bókin er ment í samstarvi við átaki, Betri vinir-Fri for Mobberi, hjá Barnabata, Mary Fonden og Red Barnet.
Týðari: Sonne Smith, Vagnur Streymoy, Steintór Rasmussen
Teknari: Lea Letén


text:
Leiðbeining tá kapping verður fráboðað
Allar kappingar skulu fráboðast á heimasíðuni hjá FÍF
Kappingarnevndin hjá FÍF fráboðar øll meistaraskap, og tær kappingar, sum FÍF skipar fyri. Tá kapping verður fráboða, skal hetta kunngerast:
1. Navn á kapping, hvar og nær
2. Kappingarslag
3. Kappingarbólkar (árg.)
4. Kappingargreinar
5. Kappingarinnbjóðan (ikki kravt)
6. Kappingartilmeldan (hvar og nær tilmelding fer fram)
7. Kappingarskrá (tíðarætlan, sum vísir nær tær ymsu greinarnar byrja)
8. Kappingarheimasíða hjá fyriskipara, sum vísir omanfyri standandi kunning (1.-7.) (á heimasíðu ella facebooksíðu)
Tað kunnu ganga upp til tríggir yrkadagar, frá fráboðan er móttikin hjá FÍF, til kappingin sást á heimasíðuni.
Fráboða kappingar so tíðliga sum møguligt og í seinasta lagi eina viku áðrenn kappingin fer fram. Tvs. er kapping mikudag, skal hon fráboðast mikudagin frammanundan.
Kappingar sum ikki lúka hesar treytir, verða ikki góðkendar í FÍF høpi.


text:
Regluligi ársaðalfundur Ítróttasambands Føroya var í dag.
Í formansfrágreiðing síni nam Heðin Mortensen millum annað við samfelagsliga týdningin, sum ítróttarørslan hevur. Serliga varð sambandið millum rørslu og heilsu tikið fram og varð víst á, at møguleikarnir fyri at minka um útreiðslurnar til sjúkrarøkt vildu økjast munandi, um til bar at fáa fleiri at íðka ítrótt av onkrum slagi.
ÍSF hevur nú sett serstaka eftirlitsnevnd umframt dopingnevnd og ítróttadómstól. Tað vil siga, at roknast kann við, at tað gongur ikki long tíð til regluligar doping-kanningar fara fram í Føroyum. Hesar kunnu vera meðan kapping er, men loyvt er nevndini at taka ófráboðaðar royndir eisini, t.d. eitt vanligt venjingarkvøld. Um nakar verður tikin fyri at nýta ólóglig stimbrandi evni er revsingin hørð. Vanligt er, at ein verður útihýstur frá allari luttøku í ítrótti í tvey ár.
Á fundinum kom fram, at ÍSF heldur talið av ítróttagreinum, ið nú verða íðkaðar í Føroyum, vera komið upp móti tí, ið fólkatalið í Føroyum kann bera – í hvussu er um nøkur dygd skal vera í ítróttini. Sum er eru 24 ítróttagreinar í 14 ser- og deildarsambondum og Ítróttasambandið mælir teimum, ið hava hug at royna seg í nýggjum greinum, at seta seg í samband við verandi sersambond og ÍSF sjalvt fyri har at fáa neyðuga hjálp og vegleiðing, soleiðis at tær nýggju greinirnar ikki bert gerast eitt upplop uttan nakran veruleika aftanfyri.
Saman við hinum norðurlendsku ítróttasambondunum hevur ÍSF heitt á Norðurlanda Ráðið og á stjórnirnar í øllum norðanlondunum um aktivt at arbeiða fyri, at talið av ítróttatímum í barnaskúlunum økist og at lestrargreinin ítrótt generelt verður sett fremri enn í dag. Hetta tí at nútíðar børn røra seg minni og minni. Sjónvarp og telduspøl hava í stóran mun avloyst uttandura spæl. Ítróttarørslan er bangin fyri, at gongdin vil halda fram, og í ringasta føri gerast verri, og at versnandi konditiónin vil hava við sær álvarsliga viknan av fólkaheilsuni.
Aðalfundurin fýltist annars á, at Sjónvarp Føroya gjørdi ov lítið burtur úr føroyskari ítrótt. Serliga var funnist at, at tjóðarítróttin – kappróður – bert varð umrødd í sekundstuttum brotum. Fundurin metti, at henda serføroyska ítróttagrein hevði betri uppiborið og heitti tí á Sjónvarp Føroya um at bera so í bandi, at gjørd verður serstøk kappróðrarsending, um hálvan tíma til longdar, hvørt sunnukvøld tá FM-stevnurnar eru.
Á fundinum var eisini nevndarval. Fyri vali stóðu næstformaðurin Sverre Midjord og skrivarin Petur Elias Petersen. Báðir vóru einmælt afturvaldir til eitt nýtt tvey-ára skeið. Eisini varamaðurin í Starvsnevndini, John Kjær, varð einmælt afturvaldur.


text:
Í morgin verður val, og eg vóni, at tað skal bera til at skapa eitt bygdaráð á demokratiskum grundarlagi.
At tað ikki skal hava týdning, hvønn tú ert í familju við, ella hvussu nógvar pengar tú eigur. Eitt tað týdningarmesta er eftir mínum tykki, at vit ikki steðga upp, men hugsa nýtt. Ikki so at skilja at alt gamalt er óbrúkiligt, men tað er av týdningi, at vit sleppa burtur úr vanahugsan, at vit ikki vilja broyta, bara tí at soleiðis hava vit altíð gjørt. Tað hevur týdning, at vit megna at hugsa uttan fyri boksina, at gera tingini øðrvísi enn vit plaga.
Kommunualt arbeiði er broytt. Fyrr var vanligt at kommunan hevði størri sjálvræði og kundi takst við tey mál, hon helt hava størst týdning, men nú eru fleiri og fleiri stór øki løgd út í kommunurnar at umsita.
Eldraøkið og barnaverndartænastan eru mál, sum krevja, at samstarv er millum báðar kommunurnar, og tað er væl hugsandi, at øki koma afturat, sum gera, at kommunan fær minni sjálvræði og størri lógarkravd mál at umsita.
Kommunan má hava eina langtíðar fíggjarætlan við eini samlaðari ætlan fyri, hvørjar atgerðir skulu prioriterast í valskeiðnum. Sumt skal bara gjaldast, tí tað er lógarkravt, annað skal prioriterast, tí tað er neyðugt fyri at kunna virka, og so aftur skal fyrilit takast fyri tað, sum er neyðugt at brúka pengar uppá, fyri at fólk skulu trívast á staðnum bæði í vinnu og frítíð.
Eg havi í mínum valátaki lagt dent á nøkur høvuðsmál: týdningin av at borgarin kennir seg hoyrdan, at hann veit, hvat fer fram í kommununi, at hann ikki kennir seg avvístan, tá hann vendir sær til kommununa við einum trupulleika.
Eg havi tosað um integrering, sum eg haldi, vit eiga at seta í verk, og at vit eiga at síggja integrering sum nakað, ið gongur báðar vegir.
Eg havi víst á tær tríggjar smáu bygdirnar í kommununi, sum vit eiga at knýta tættari at okkum, har Mykines er í einari serstøðu, bæði við atliti til, at hon er útoyggj og at hon dregur eitt vaksandi tal av ferðafólki til sín, og at har mugu atlit takast til náttúruna beinanvegin.
At enda havi eg víst á, at vit mugu seta trivnaðarsamskipara í starv; vit kunnu ikki halda fram at dúvu uppá, at sjálvboðin skulu skipa fyri frítíðartilboðum til børn og ung, her má kommunan inn at leggja tilboðið í fasta legu.
Eg havi sera stóran áhuga í mentan. Eg eri virkin í savnsarbeiði og havi verið tað í nógv ár. Kommunan sjálv nýtist ikki neyðturviliga at standa fyri mentanartilboðum, men fólk mugu kenna, at tey eru vælkomin við sínum hugskotum, og at tað verður settur prís uppá, at tey eru framtakshugað og vilja skipa fyri.
Tær báðar valkaféirnar í Bø og í Sørvági og valfundurin leygarkvøldið í Marghøllini góvu mær eitt nokkso gott yvirlit yvir, hvat fólk halda hava týdning fyri at kunna trívast. Tað var týðiligt, at tað í mongum førum als ikki varð tosað um alt tað glæsiliga, sum valevnini lovaðu at fremja, um tey vórðu vald inn, men harafturímóti at tað í grundini eru tey smáu tingini, sum hava nakað at siga: mangan slíkt sum liggur og gnagar, tí at borgarin følir, at hann ikki verður hoyrdur. Tað er slíkt, sum ferðslutrygd, kloakkviðurskifti, verja av børnum, so tey ikki koma til skaða, skelting, kavarudding, viðlíkahald av gróðri og kirkjugørðum og ivaleyst annað við.
Sjálvandi er tó týdningarmikið at hava visjónir, at duga at skapa karmar fyri at fólk skulu trívast, at vinnan skal mennast og økjast, at gera tað gjørligt og attraktivt at búseta seg í kommuni, tí um slíkar visjónir ikki vóru og settar í verk, so var helst ónøgdin størri.
Vit eru øll góð við okkara heimstað og vilja honum tað besta, nú er upp til veljaran at avgera, hvørji valevni, hann heldur, eru best før fyri at skipa fyri næstu fýra árini.
Gott val


text:
TINNA kallar Rakul Maria Johannesen ph.d.-verkætlanina, ið hon hevur fingið 1 mió. kr. í stuðli frá Granskingarráðnum til at gera.
Ein tinna er eitt mineral, sum í føroysku náttúruni ofta sæst sum hvítir steinar. Hetta mineralið verður gjørt í poknum og rivum, tá vatn reagerar við basaltið.
- Royndir í Íslandi hava víst, at hendan tilgongdin í basaltinum har er sera væl egnað til at goyma CO2. Eg ætli mær at kanna, um føroyska basaltið eisini kann brúkast til tað, sigur 28 ára gamla Rakul Maria Johannesen.
Áhugin kyknaði á Svalbard
Rakul Maria hevur fyri einum lítlum ári síðani lokið prógv sum jarðfrøðingur á Keypmannahavnar Universiteti. Hon hevur tikið ein part av útbúgvingini sum skiftislesandi á Svalbard og hevur skrivað sína master-ritgerð í Føroyum í samstarvi við Jarðfeingi.
Master-ritgerðin snúði seg um at kortleggja Føroyar og gera eitt 3D-teldumodell av oyggjunum við millum annað loftmyndum, hæddar- og dýpdardata, seismikki og boringum bæði á landi og sjógvi.
- Áhugin fyri at kanna møguleikarnar fyri at goyma CO2 í undirgrundini byrjaði á Svalbard. Universitetið har er ein framkomin arktiskur granskingardepil, sum hevur ógvuliga góðar umstøður til jarðfrøðiliga gransking. Goymsla av CO2 er eitt sera heitt evni har, og tað fekk meg at hugsa um, at hetta kundu vit eisini gjørt í Føroyum, sigur Rakul Maria.
Basalt hóskar væl til CO2
Granskarar um allan heim arbeiða av øllum alvi fyri at finna loysnir, ið kunnu fyribyrgja eini altjóða veðurlagskreppu. Ein møgulig loysn, ið stórar vónir verða settar til, er at minka CO2 nøgdina í lofthavinum við at leiða og goyma CO2 niðri í jørðini.
- Tað verður gjørt við at fanga CO2 úr royki ella úr luftini og binda tað saman við vatni, so tað verður flótandi. Síðani verður tað pumpað niður í holur í jørðini. Flesta staðni eru tað holur við sandi, sum liggja 3000 metrar niðri í undirgrundini. Har er neyðugt at hava eitt tætt lag yvir holuni, tí løgurin heldur sær flótandi í sandinum í túsund ár, greiðir Rakul Maria frá.
Seinastu árini eru royndir gjørdar í Íslandi og USA við at kanna møguleikan fyri at leiða CO2 niður í basalt.
- Basalt er sera væl egnað til at goyma CO2. Tað verður koyrt niður í rivur og reagerar so skjótt við basaltið, at tinnur verða gjørdar eftir bert 2-4 árum, sum fylla op og rivur í undirgrundini. Tað er tí ikki neyðugt at hava tak yvir holunum, sigur Rakul Maria.
Royndirnar við at goyma CO2 í basalti í Íslandi byrjaðu við ph.d. verkætlanum, sum síðani førdu til størri granskingarverkætlanir. Í fjør fóru tey undir vinnuligt virksemi, og nú eru CO2 goymslur vorðnar ein partur av orkukervinum í Íslandi.
Íslendsku royndirnar kunnu ikki brúkast beinleiðis í Føroyum, tí evnafrøðin og struktururin í føroyska og íslendska basaltinum eru ymisk.
- Ísland er upp til 55 milliónir ár yngri enn Føroyar. Basaltið har er ikki trýst líka nógv saman sum her, og poknurnar í teirra basalti eru tí helst størri enn okkara, sigur Rakul Maria.
Pláss fyri nógvum CO2
Hon fer nú undir at kanna, hvørji støð í Føroyum hóska best til at goyma CO2. Síðani fer hon at gera nærri kanningar á tí staðnum, har undirgrundin er mest opin.
Hon fer ikki sjálv at gera royndir við at pumpa CO2 niður í undirgrundina.
- Eg fari at kanna tað útvalda staðið við at gera eina royndarboring og síðani byggja modellir á telduni, sum kunnu vísa, hvussu CO2’ið spjaðist, og hvat hendir niðri í holuni, sigur hon.
Rakul Maria sær lítlan og ongan vanda við at koyra CO2 niður í undirgrundina.
- Hetta er gass, sum annars hevði farið beint út í luftina. Tað hevur ongar vansar við sær, uttan so at tað kemur upp aftur í stórum nøgdum, áðrenn tað er mineraliserað, sigur hon.
Hon væntar, at pláss verður fyri nógvum CO2 í føroysku undirgrundini.
- Tað er nakað av tí, eg skal kanna í míni ph.d. verkætlan. Men um tað eisini ber til úti á havinum, so hava vit ið hvussu er nógv pláss, tí alt økið kring Føroyar er eisini basalt, sigur hon.
Kann fáa útlát niður á null
Rakul Maria heldur, at tað kann fáa stóran týdning fyri royndirnar at minka CO2 útlátið í Føroyum, um farið verður undir at goyma CO2 í undirgrundini.
- Tað er ikki nóg mikið at leggja um til vatn- og vindorku, um vit skulu fáa útlátið niður á null. Tað fara altíð at verða dagar, har vit mugu brúka motorarnar á Sundsverkinum, tí eingin vindur er. Teir dagarnar kunnu vit fanga CO2’ið í roykinum og pumpa tað niður í undirgrundina, so útlátið framvegis verður null, sigur hon.
Hon væntar, at royndir heilt skjótt fara at verða gjørdar við at koyra CO2 niður í føroysku undirgrundina.
- Áhugin fyri at goyma CO2 í basalti er sera stórur, og tað eru bara 5 prosent av heimsins londum, sum hava basalt á landi. Danmark hevur ikki basalt av týdningi, og Noreg hevur einamest basalt úti á havinum. Tí eru Føroyar sera áhugaverdar, og jarðfrøðingar í Danmark og Noregi hava longu víst okkum áhuga, sigur Rakul Maria Johannesen.
Greinin er úr Vísindavøkublaðnum. Alt blaðið kann lesast her


text:
Hvølpar
Vøggustovurnar – Glyvursstova og Ljósástova, hava ein
bólk við teimum størru børnunum á stovunum.
Endamálið við bólkinum, er at geva teimum eldru børnunum aldurssvarandi avbjóðingar og at byggja eina brúgv
yvirum, til tá tey fara í barnagarð.
Tá vit koma saman, hava vit fyrst eina
samling, har vit taka START ígjøgnum. START er fakligt tilfar, ið lærir børnini
á ein jaligan hátt, at hava samanspæl við umheimin, og at skilja kenslur og relatiónir
í einum bólki.
Eftir hetta gera vit onkrar aktivitetir saman, har vit ganga
túrar, bæði í náttúruni og í býnum.. Harumframt fara vit
eisini at spæla, dansa, mála, klippa, syngja, gera fimleik o.s.fr. Hetta er við
til at styrkja teirra menning, samstundis sum tey hava tað stuttligt, fáa
upplivingar saman og knýta vinabond.
Vit hava valt at kallað bólkin við teimum eldru børnunum “Hvølpar”, tí eins
og hvølpar eru tey lívlig, fitt og granskandi.
Hvølparnir savnast hvønn mikudag, frá kl. 09.30- og hendan dagin eta tey saman.


text:
Um eitt gott hálvt ár, lendir ein rumdarbilur á gongustjørnini Mars. Ein sokallaður rovari. Hesin rovarin skal kanna jarðfrøðina á reyðu gongustjørnini, og um tað einaferð hevur verið lív á Mars.
Rovarin hevur fingið heitið Perseverance og ein av teimum, ið hevur verið við til at ment henda mánabilin, er føroyingurin David Arge Klevang Petersen. Hann er adjunktur á DTU Space og verkætlanarleiðari fyri eitt serstakt tól, ið skal skanna yvirflatuna á Mars, í leitanini eftir lívið frá fyrndini.
Mars er áhugaverd, tí gongustjørnan er tætt við og minnir um Jørðina. Man hevur ikki funnið lív á Mars, men man hevur staðfest, at vatn er á Mars og fyri umleið 3,7 milliardum árum síðani, var rennandi vatn á Mars. Eins og vit hava vøtn og høv her á jørðini í dag. Og vatn er fyritreytin fyri lívi, sum vit kenna tað.
Rúmdarbilurin, Perseverance, er gjørdur á Jet Propulsin Labratory hjá NASA í USA. Sjey høvuðsvísindatól eru á honum. Hesi er sergjørt til at kanna økið og jarðfrøðina kring Jezero goskoppin.
Hann er útgjørdur við 23 myndatólum og tveimum mikrofonum. Eisini hevur hann eina dronu, eina lítla tyrlu við sum eitur Ingenuity.
Rovarin er útgjørdur við einum robotarmi, sum hevur fimm lið og er 2,1 metur langur. Við endan á hesum robotarmi sita fleiri tól, millum annað sera tøkniligi skannarin, sum David hevur staðið á odda fyri.
Streymur kemur frá einum lítlum kjarnorkuverki, ið fær orkuna frá 4,8 kg av plutonium. Kjarnorkuverkið kann veita steym í 14 ár.
Rannsóknarferðin hjá Perseverance er í stuttum:
- at kanna og kortleggja jarðfrøðina á Mars.
- kanna møgulig støð, har lív kann hava verið í fyrndini.
- kanna um tað sæst onkur steinrenning ella tekin frá hesum møguliga fornaldarlívi.
- taka áhugaverdar steinar, við møguligum steinrenningum og konservera teir í einum hylki, sum eitt rúmdarfar seinni kann fara eftir og føra til jørðina til víðari gransking.
- kanna um tað ber til at framleiða orku úr lofthavinum á Mars, sum ein liður í fyrireikingini til mannaðar ferðir til Mars einaferð í framtíðini.


text:
Sunnudagin var 17. umfar av Effodeildini á skránni, tá okur vitjaðu á Eiði, har EB/Streymur tók ímóti. Yvirhøvur høvdu okur tamarhald á dystinum og endaði tað eisini við einum fínum og tryggum 2-0 sigri.
Málini gjørdu Ndende og John Villi. Ndende eftir 15 minuttum og John Villi staðfesti sigurin tá 68 minuttir vóru leiktir.
Við hesum trimum stigunum eru okur framvegis á 7. plássi, nú við 18 stigum. Skála liggur nummar 6 við 21 stigum og EB/Streymur eru á 8. plássi við 9 stigum.
Næsti dystur er ímóti Skála við Stórá sunnudagin 11. august. Við einum sigri so koma okur ájavnt Skála og eru týðandi fet nærri at endaliga tryggja okkum enn eitt ár í Betri Deildini.


text:
"Grótið": Kafékvøld verður fyri ung millum 15 og 30 ár, týskvøldið tann 8. oktober
Kafékvøldið, "Grótið", verður fyri ung millum 15 og 30 ár, týskvøldið tann 8. oktober kl. 20-22 í Skjólinum, Kongagøtu 8 í Tórshavn.
Tiltakið verður hildið í samstarv við Sinnisbata, Liv Lívið og Øll Hava Rætt til Góð Barnaár, Dat Ung, hjá Bláa Krossi og Megna títt lív. Tiltakið er skipað í samband við Altjóða Sálarheilsudagin, sum verður tann 10. oktober, og sum eitt ABC tiltak. Endamálið er at vísa á tydningin av at vera saman í felagsskapi og práta opið og nøkur av teimum evninum, sum kunnu vera ring at seta orð orð.
Kvøldið byrjar við einum uppleggi frá einum ungum persóni, sum fer at greiða frá um einsemi. Eisini verður prátað um, hvussu vit kunnu hjálpa einum vini, um viðkomandi hevur tað torført. Vit kenna øll til vanliga fyrstuhjálp, men eitt kallast eisini sálarlig fyrstuhjálp.
Ragnar Finsson kemur at spæla nøkur løg fyri okkum, og vit bjóða okkurt leskiligt.
Øll ung millum 15 og 30 ár eru vælkomin, og eru eisini vælkomin til at taka eitt systkin ella ein vin við.
Tiltakið er ókeypis, men vit vilja fegin, at tú teknar teg til, umvegis hesa leinkjuna (HER), so vit vita, hvussu nógv vit vera! Vit gleða okkum til at síggja teg!


text:
Væl møtt til limafundin
Yvir 50 limir úr øllum landinum møttu á limafundinum hjá Heilsurøktarafelagnum hósdagin, har kunnað varð um gongdina í sáttmálasamráðingunum seinasta hálva árið. Á fundinum varð greitt frá, hvat tað er, sum í høvuðsheitum skilir partarnar. Fleiri nýttu høvi at seta spurningar og siga sína hugsan um støðuna.
Nevndin fegnast um, at limirnir fylkjast um felagið og stuðla í stríðnum um betri lønar- og arbeiðsumstøður, øllum limunum at frama.
Kommunala arbeiðsgevarafelagið og Lønardeildin hjá Fíggjarmálaráðnum fara at hava eitt uppskot um semju klárt at leggja fyri Heilsurøktarafelagið mánadagin 26. novembur.


text:
Nú lækkar vika sex ímóti endanum á hesum sinni. Eini 700 næmingar frá yrkis og miðnámsskúlunum og næmingar frá Húsarhaldsskúla Føroya hava fingið høvi at luttaka á tiltakinum.
Tiltakið byrjaði við, at Persson & Dahl framførdu sera áhugaverdar, hugvekjandi og til tíðir ágangandi leikir fyri næmingunum. Leikirnir vóru sera væl uppsettir, skilt á tann hátt, at áskoðararnir ikki vistu, um tað var leikur, ella um tað var veruligt og aftaná leikirnar, settu leikararnir spurnartekn við, hvørji mørk verða bjóðað av.
Við loyniupptøkum høvdu leikararnir eisini bjóðað føroyinginum av, fyri at finna út av, hvussu langt út um mark, tað ber til at fara við okkum. Tað var skelkandi at síggja, at fólk ikki himprast við at svara uppá nærgangandi spurningar og at gera tað, sum tey blivu biðin um. Spurnartekn varð sett við, um vit eru líka tolin, tá ið tað kemur til happing og ágang bæði hjá okkum sjálvum og øðrum.
Eftir framførsluna nýttu næmingarnir høvi at tosa við stovnarnar, sum standa fyri tiltakinum.
Apoteksverkið hevði eitt spurnablað við heilsuspurningum, har møguleiki var at vinna atgongumerki til Voxbotn.
Amnesty bjóðaðu næmingum, at koma við uppskotum við evnum til #samtykki 2019, og møguleiki var at vinna atgongumerki til Summarfestivanlin og G!
Vinnararnir til hesar kappingar verða funnir í næstum.
Vit takka miðnámsskúlunum fyri blíðskap og góða móttøku, sum vit hava fingið og takka fyri, at vit sleppa inn á skúlarnar við tiltakinum.
Nú gleða vit okkum til fyrilesturin “Vitan um sexualitet millum ung í Føroyum” við Marini í Dali, lækna, sum verður í Perluni í kvøld kl. 20.00.
Vegna fyriskipararnar
Apotekið, Amnesty, Fólkaheilsuráðið, Føroya Politi, Gigni og Almannamálaráðið/Sig frá!


text:
Muhammed
Muhammad ibn ‘Abdullāh (eisini stavað Muhammed ella Mohammed) (uml. 570/571 Mekka – 8. juni 632) er tann mest týðandi profeturin í Islam.
Bakgrund[rætta | rætta wikitekst]
Í umleið ár 500 e.Kr. ár var tað øgiligur ófriður í Evropa, fólk gjørdu innrás í Rómverjaríkið, og tað fór so spakuliga í sundur. Meðan alt hetta hendi runt í Evropa, var alt sera friðaligt í Arabianesi, sum er nesið, har Saudiarabia, Katar, Sameindu Emirríkini, Oman og Jemen liggja. Handilsbýurin Mekka í Saudiarabia hevði stóran týdning fyri fólkið á Arabianesinum. Býurin var tó ikki so nógv at reypa av. Tey ríku útnyttaðu tey fátøku, kvinnur og børn vóru sera illa viðfarin, átrúnaðurin í býnum hevði eiheldur so stóra ávirkan á fólkið, og tey bóðu bara til nógvar ymiskar gudar.
Í ár 570 e. Kr. varð Muhammed føddur í Mekka. Longu sum 6 ára gamal misti hann bæði foreldrini og mátti tí liva ógvuliga fátæksliga í býnum. Muhammed var altíð eitt sindur ørkymlaður um korini í býnum og helt eisini, at tað var skeivt, at fólk bóðu til allar hesar smágudarnar. Ein dagin kom eingilin Gabriel fram fyri Muhammed. Muhammed segði fólkinum í Mekka frá hesum, og at tann einasti eini gudurin var Allah, og at tað var hann, tey øll skuldu biðja til. Muhammed kom við átrúnaðinum islam.
Tekningar[rætta | rætta wikitekst]
Islamska trúgvin forbjóðar myndum av Muhammed, og tað vóru 12 keiputekningar av profetinum, sum hin 30. september 2005 vóru prentaðar í Jyllands Postinum sum í 2006 høvdu við sær ógvislig mótmæli móti Danmark, og eitt nú vóru ambassadurnar í Damaskus og Beirut brendar. Í februar 2006 vóru í minsta lagi 139 fólk deyð í mótmælisgongum í muslimskum londum. Kurt Westergaard var ein av teimum 12 teknarunum, hann teknaði eina mynd av Muhammed sum ein terroristur við eini bumbu í turbanini á høvdinum, eins og Aladdin hevði eina appelsin í turbanini, og tað fekk muslimska heimin upp at koyra. Morðroynd varð eisini framd ímóti teknaranum, sum varð noyddur at liva á ókendum bústaði í fleiri ár.
Fólk vóru eisini í øðini um, at ein bólkur á Facebook mælti fólki til at tekna profetin Muhammed. Amerikanska flaggið bleiv m.a. brent í Pakistan, eins og donsk og norsk fløgg eisini vóru brend.


text:
Popptónleikur
Popptónleikur vendir sær til lurtarar flestar, og tí er hann einfaldur og lættur. Popptónleik nevna vit tónleikin, sum vit javnan hoyra í sjónvarpi, útvarpi og stundum í handlum. Hann er undirhaldandi, og løgini eru løtt at læra, og vanliga heftir ikki fyri hjá okkum at murra við. Poppur er ikki kræsin, og tí er hann í nógvum ymsum stíli, til dømis blues, jazzi og country. Ofta er hann upprunaliga sprottin úr tónleiki í ymsum londum, ella vit hoyra eyðkenni frá ávísum fólkaslagi. Til dømis hava jazzur, hip hop, gospel og blues røtur í tónleiki hjá svørtum amerikamonnum.
Hvørt tíðarskeiðið kenst tíðardámurin í tíggjuárunum fyri 1950 lættliga aftur. Besti poppur er lívseigur. Øll kenna vit t.d. "Eitt sunnukvøld í plantasjuni", sum varð skrivaður í 1950-árunum. Tað kemur fyri, at poppur hækkar í metum ættarlið seinni. Til dømis var valsur poppur í 19. øld. Poppur kemur út til stóru lurtarafjøldina á fløgu, plátu og ljóðbandi. Leidningar flyta mikrofon- og ljóðførisbáknini í upptøkurúminum til tól, sum taka upp hvørt ljóðførið sær. Seinni blandar ljóðstjórnarin allar ljóðrásirnar, 24 ella fleiri, í stereoupptøku við tvinnanda rásum. Nógv meira spennandi er at hoyra og síggja tónleik á palli enn heima í stovuni. Í stórari framførslu er aftan fyri pallin nógv fólk, sum hvør hevur ávísa uppgávu, at alt skal ganga væl í hond. Tøknifólkið ger spennandi ljós og ljóð. Klædnafólk, umboðsfólk, pallfólk og andlitssmyrjarar eru øll við á liðnum.


text:
Vitja Sjóvar Kommunu
Sjóvar fornminnasavn er eitt stórt bygdasavn á Høvdanum á Strondum. Tað er millum Stranda beding og laksavirkið hjá Mowi. Savnið umboðar alla Sjóvar sókn – Selatrað, Morskranes, Kolbeinargjógv, Strendur og Glyvur. Savnið hevur góð atkomuviðurskifti. Har er sera rúmsátt og lagaligt hjá bilum og bussum at koma, at venda, og at parkera.
Savnið fevnir um fýra hús – sum øll eru sera søgulig, hvørt á sín hátt.
Handilshúsini frá 1872 vóru í tveimum. Helvtin av húsinum var ein lutfalsliga stórur bygdarhandil, og hin helvtin eini tignarlig keypmanshús. Í tí partinum búði handilsbestýrarin við húski. Tey høvdu sjálvstøðuga inngongd í miðhæddini – við duri, køki, spískamari, tveimum stovum og sovikamari. Á loftinum var baðiverilsi, goymslurúm og fimm kømur. Í kjallaranum bleiv fiskur virkaður. Handilin var upprunaliga ein úthandil hjá meginhandlinum, Jørgen Bech & Sønner í Klaksvík. Handilin á Høvdanum er varðveittur í upprunlíki. Innrættingin – við hillum og skivum, skápum og skuffum – minnir nógv um meginhandilin í Klaksvík, sum Jørgen Bech í 1856 keypti fra Tí Kongaliga Føroyska Handilinum, ið hevði havt handil í Klaksvík frá 1838.
Turkihúsið frá 1950 er ein stórur og sterkur betongbygningur, ið bleiv bygdur sum ein nútímansgerð og avloysari fyri tey risastóru fiskastykkini, sum handilin tá ið nøkur áratíggju hevði havt úti í Tanga. Fiskastykkini eru varðveitt í upprunalíki og eru avgjørt eisini eina vitjan verd. Turkihúsið, sum er í trimum hæddum, tók í móti fiski frá skipum og bátum. Har bleiv fiskurin innhandlaður, saltaður, vaskaður, turkaður og pakkaður til útflutnings.
Fjósið og hoyggjhúsið eru í einum – og standa beint sunnanfyri handilin. Í fjósinum er nú innrættað eitt nýmótans WC til vitjandi.
Hjallurin stendur omanfyri fjósið.
Stutt sunnanfyri húsini á Høvdanum standa fleiri sermerktir betongbygningar frá Krígnum, sum bera boð um ta heilt serligu tíðina, ið føroyingar upplivdu frá 1940-45.
Í teimum fýra húsunum hjá Sjóvar fornminnasavni á Høvdanum er ein ørgrynni av forngripum, m.a. til hesar vinnugreinar:
- Til fiskavirking: Ein risastórur lýsipottur frá 1800-árunum, ein lastbilur frá 1950-árunum, fiskabørur, vektir, lodd, merkingarútgerð o.a.
- Til útróður: Róðrarbátar, maskinbátur, bátamotorar, línuleypar, gørn, árar, segl, dregg, hvalakíkar, eyskør, útróðrarskrín, kumpass, stivlar, oljuklæði, sydvestar o.a.
- Til siðbundið træsmíð: Øksir, hamarar, langsagir, bogasagir, langhøvil, fínhøvil og aðrir høvlar.
- Til báta- og skipasmíð: Eitt sjáldsamt savn av amboðum og serútgerð til báta- og skipasmíð.
- Til grótarbeiði: Eitt forkunnugt savn av gróthamarum, setthamarum, sleggjum, grótborum o.a.
- Veiðiamboð: Seiðakikari, sílaskutlari, grindaknívur, hvalvákn, skutil, sóknarongul, forladari, høglbyrsur, salongriflur, militérriflur o.a.
- Skipstól: Skipsskrúva, róður, róðurarmur, taljur, skipsklokka, kúgveyga, lanternur, fløgg, flaggknappur, logg og logglína, manometur, oktantur, skipsradio, vhf’ur o.a.
- Til torvarbeiði: Mópotar, torvskerar, pinnagrev, torvleypar o.a.
- Til siðbundið jarðarbrúk: Hakar, spakar, kvíslir, tøðleypar, akurknívar, riparar, tíningartrog, líggjar, hoytjóvar, rívur, o.a.
- Til jarðarbrúk við rossum: Sláimaskina og rakimaskina.
- Til neytahald: Sjálvbrynnari, dyllur, biði, mjólkarsílur, mjólkardunkar, mjólkarspannir, smørkirna, o.a.
- Til seyðahald: Fjallstavur, seyðbond/haft, ullarsaksur, ullarleypur, bismari, o.a.
- Til heimavirki: Karðar, rokkar, handsnældur, lítlastrá, hesputræ, garnvindari, vevur, o.a.
- Til skúlabrúks: Gomul skúlaborð, lærarapultur, blíantsspískari, penalarhús, skúlataska, skúlabøkur, o.a.
- Ymisk búnýti: Stólar og krakkar, spísiborð og sofaborð, vøggur og sengur, pottar og kannur, føt og tallerkar, skáp og skrivaraborð, kjøtmaskinur og vaflujørn, o.s.fr.
- Klædnasavn: Ein heilur hópur av gomlum væl varðveittum klæðnapløggum – vásaklæðir og stásklæðir – klæðir til børn, ungdóm, tilkomin og gomul fólk.
- Bókasavn: Brochmans lestrarbók, bønarbøkur, sálmabøkur, læknabøkur, álmanakkar, adressubøkur, o.a.
- Skjalasavn: Kvæðauppskriftir, mynstringarbøkur, skipsdagbøkur, høvuðsbøkur úr handlinum, kontrabøkur, brævaskifti, o.a.
- Myndasavn: Ein hópur av gomlum, søguligum myndum – fyrst og fremst úr handilshúsunum á Høvdanum, men eisini úr øðrum húsum í sóknini.
Opið
Í juni, juli og august er savnið opið sunnudagar frá kl. 14-17.
Til ber eisini at vitja savnið aðrar tíðir eftir nærri avtalu.
Prísir
Atgongugjaldið fyri vaksin er: 50 kr. fyri hvønn.
Børn undir 14 ár sleppa inn ókeypis – og bara saman við vaksnum.
Samband
Heygsstøð 4
490 Strendur
Forkvinnan, Malena Thomsen, tlf.nr.: 227850.


text:
Mínrokning sendir hvønn mánaða umleið tann 25. gjaldsyvirlit út við postinum til teir kundar, sum ikki hava Netbanka.
Allir kundar kunnu innrita í www.minrokning.fo, og har m.a. síggja sítt gjaldsyvirlit online.
Um tað er alneyðugt hjá tær framyvir eisini at móttaka gjaldsyvirlit í postinum, so kanst tú venda tær til tín peningastovn og fáa hetta skrásett til næstu ferð.
Vert er eisini at leggja til merkis, at gjaldsyvirlitið frá Mínrokning einans vísir sjálvvirkandi krøv frá teimum virkjum, sum senda umvegis føroysku gjaldsloysnina Mínrokning. Tey krøv, sum verða send umvegis donsku gjaldsloysnina Betalingsservice, síggjast á øðrum gjaldsyvirliti. Sostatt eru tað nakrir kundar, sum framyvir fara at fáa tvey gjaldsyvirlit (eitt frá Mínrokning og eitt frá Betalingsservice).
Um tú hevur NemID ella Samleikan, innritar tú bara umvegis leinki í ovara høgra horni.
Tú fær eitt sera gott yvirlit yvir tínar rokningar:
Tú fær eitt sera gott yvirlit yvir allar tínar rokningar:
Fólk eru ymisk og tørvurin er í dag eisini ymiskur. Hetta vita vit væl og tí hava vit gjørt nógv burturúr at tillaga mínrokning til allar eindir.
Tú kanst avgreiða tínar rokningar tá tú situr frammanfyri telduni, ella á telefonini um tú til dømis er farin ein túr uttanlands.
Nú nýtist tú ikki at ivast um tú hevur minst til at gjalda, ella um kundin hevur fingið rokningina. Tú kanst fylgja við, líkamikið hvar tú ert.
Við mínrokning fært tú eina heildarloysn
mínrokning kann eisini á ein sera lættan og tryggan hátt innkrevja limagjøld, haldaragjøld og onnur føst afturvendandi gjøld.
Loysnin er vælegnað til m.a.:
Við mínrokning sleppur tú undan skeivt skrásettum rokningum


text:
Fransktbókin
Bókin er grundbók ætlað til lærugreinina franskt á miðnámi. Hanna Jensen og Hallgerð Brim hava týtt og tillagað danska útgávu, sum Vibeke Gade hevur skrivað, og forlagið Systime givið út.
Fransktbókin er tøk sum bæði sBók og pappírsbók. Pappírsbókin er ein skerd útgáva av sBókini, tí í sBókini eru ljóðupptøkur og samvirknar uppgávur, sum ikki eru í pappírsútgávuni.
Øll øki í byrjanarundirvísing í fronskum verða viðgjørd, og teir 36 kapitlarnir fevna um eitt savnað byrjanarskeið. Við tekstum, uppgávum og mállæru hevur bókin nóg mikið av tilfari til á leið 80 undirvísingartímar.
Í sBókini eru: 250 samvirknar uppgávur, 90 ljóðbrot, 50 tekstir, 50 uppgávur, 30 venjingar, 180 myndir, uml. 600 orðafrágreiðingar, 175 síður umframt mállæruna: tilsamans 225 síður.


text:
Søga 5, eitt land í menning - Læraravegleiðing
Menning er eitt yvirskipað evni í søgubókini. Menningin av føroyska samfelagnum fyllir nógv í flestu pørtunum í bókini
Læraravegleiðingin til Søga 5, eitt land í menning er eins og næmingabókin býtt upp í 9 partar, og hava partarnir sama heitið sum í næmingabókini. Í hvørjum parti verður sagt frá endamálinum við tekstinum í næmingabókini, einar tríggjar síður eru um fakliga innihaldið, umframt hugskot til undirvísingina. Fremst er vegleiðing um netbókina, pappírsbókina og frámerki, sum eru í Søga 5, eitt land í menning.
Søguklípi leggur dent á at siga frá søguligum brotum um persónar ella hendingar, sum vóru í 17. og 18. øld.
Á ferð við sýslumanninum leggur dent á arbeiðið hjá einum sýslumanni í tíðliga í 19. øld.
Reinur býur leggur dent á at siga frá um menningina, sum fer fram innan reinføri í Havn í 19. øld.
Føroyar gerast fiskivinnusamfelag sigur frá, hvussu fiskivinna hjá føroyingum mentist frá bóndasamfelagnum fram til seinna heimasbardaga.
Føroyar hersettar er um seinna heimsbardaga og nakrar av hendingunum, sum fóru fram krígsárini.
vinnur út at arbeiða sigur frá menningini, sum er í samfelagnum eftir kríggið, og hvussu tað var, tá ið kvinnur í stórum tali fóru út um heimið at arbeiða.
Bilar og vegir leggur dent á menningina innan samferðslukervið frá tí, at fyrsti bilurin kom til landið.
Fótbóltur og søga sigur frá um fyrsta fótbóltsfelag í landinum og hvussu fótbóltur er mentur síðan seinast í 19. øld.
Frá telefonlinju til tráðleyst samband leggur dent á søguna um telesamskiftið í Føroyum í 20. og 21. øld.
Til hvønn partin eru hugskot til undirvísingina. Her eru hugskot um, hvussu arbeiðast kann við nógvum av uppgávunum í bókini, umframt hugskot um øðrvísi uppgávur enn tær, sum eru at finna í næmingabókini.
Bókin kostar 598,-kr.


text:
Aftur í ár luttaka vit í Tårnby Games, sum verður hetta vikuskiftið, 7. og 8.mai. Hópurin telur 42 fólk, harav 21 íðkarar í aldrinum 6 til 19 ár. Øll hini eru venjarar og leiðarar og so foreldur og systkin. Kappingarnar koyra frá tíðliga leygarmorgunin og enda sunnukvøldið.
Bragdið hevur luttikið í Tårnby Games í nógv ár. Tey fyrstu, sum fóru avstað eru vaksin í dag og onkur av teimum er aktiv enn. Vit hava valt, at øll sum venja javnan og hava hug at koma við, sleppa við. Eisini tey, sum ikki hava klárað krøv, so hetta er ein breiður hópur, sum fer avstað. Vit eru spent til ferðina, og tað ger tað ikki verri, at veðurgudarnir lova sól og summar í Danmark, so úlpurnar og húgvurnar verða býttar um við summarklæðir og sólkrem.
Vit lata frætta frá okkum, tá kappingarnar eru byrjaðar.


text:
Blómuhúsið
Set lit og hita til gerandisdagin
..tað skal so lítið til
Okkara eyðkenni
Okkara blómur eru okkara handverk og vit eru errin av tí. Hóast árstíðirnar bæði bjóða møguleikar og avmarkingar, gera vit alt, vit kunnu, fyri at raka tykkara ynski um blómutyssi, kransar og allar aðrar møguleikar í Blómuhúsinum. Fyri okkum snýr tað seg um, at tú sum kundi ert nøgdur og vit vilja, at tú helst kanst fáa meira, enn tú væntaði. Hvørja ferð.
Bílegg títt blómutyssi
Tú ert vælkomin at ringja ella skriva til okkara her, um tú hevur eitt serligt ynski.
Fá samband
Bústaður
Heykavegur 2
Tórshavn
Opið
Mánadag – Fríggjadag kl 9.00 – 17.30
Leygardag kl 9.00 – 14.00


text:
Nire-suðurbók
Nire-suðurbók (frøðiheiti - Nothofagus antarctica) (spanskt Ñire ella Ñirre), er eitt leyvfellandi træ ella runnur, ið er upprunavøkstur í Suður Kili (Chile) og Argentina frá uml. 36°S og heilt suður á Eldlandið (Tierra del Fuego) (56° S). Tann syðsti gróðrarstaðurin er á oynni Hoste Island, sostatt er Nire-suðurbók tað træið ið veksur syðst á jarðarklótini. Tað trívist best í tí, nú minkandi, tempereraða regnskóginum.
Nire-suðurbók er gróðursett á vesturstrondini av Norðuramerika, í Stóra Bretlandi og í Føroyum her hon trívist sera væl.[1]
Keldur[rætta | rætta wikitekst]
- ↑ Umhvørvisstovan, Skógrøkt Lýsing av viðarvøkstri í Føroyum. 2013


text:
Líknandi tíðindi
Atkvøð fyri besta NSÍ leikara, Víkingur – NSÍ, 22. mai 2020
Atkvøðugreiðslan byrja kl. 19.00 og endar á miðnátt. [poll id=”86″]
Stórsigur við Løkin: NSÍ-07 Vestur 9-0
NSÍ hevur í dag vunnið 9-0 á 07 Vestur í Vodafonekappingini. Okkara mál skutu: Klæmint (3), Christian Høgni (2), Einar, Jann Martin, Jens og Magnus. Frásøgn við Marner Pattinson: Teir fáu áskoðarirnir, sum høvdu leitað sær til dystin við Løkin í dag, fingu eina fótbóltsuppliving av teimum heilt stóru. Líkindini at spæla fótbólt vóru góð…
Fjepparin: Kári E. Jacobsen
Fjepparin hesaferð er formaðurin í mentanarnevndini í Runavíkar Kommunu, Kári E. Jacobsen. Navn og aldur? Kári E. Jacobsen, 49 ár Hevur tú fast pláss, tá tú ert til dyst við Løkin, og um so hvar? Ja, beint sunnan fyri sølubúðina. Spældi tú sjálvur, og hvar á vøllinum? Ja, á miðjuni. Hvussu kom áhugin fyri fótbólti?…
U21: NSÍ vann 12-0 á Eb Streymi
U21 liðið hjá NSÍ vann í gjár 12-0 á heimavølli ímóti EB Streymi. EB-Sreymur var sum flest øll vita annað liðið (hitt liðið var HB) í steypafinaluni í ár, so sigast má at hettar var ein sera góður sigur. NSÍ liggur á 2 plássi í kappingini við 27 stigum fyri 11 dystir. AB er nr 1 við 34…
Magnus dagsins maður móti EB/Streymi
Tit hava valt Magnus H. Olsen til dagsins mann í dystinum móti EB/Streymi 18. august. Vit vunnu dystin 1-0 og høvdu nógv gott spæl. Magnus var partur av eini vælvirkandi miðju, og hava heili 31 % av tykkum givið honum tykkara atkvøðu. Málskjúttin, Árni Frederiksberg, fekk 18 %, meðan Jónhard Frederiksberg fekk 10 % á…
ÍF er Eysturoyarmeistari: ÍF-NSÍ 5-1
ÍF og NSÍ leiktu finalu í Eysturoyarkappingini í Fuglafirði í kvøld. Tá avtornaði, vann ÍF heili 5-1, eftir 2-1 leiðslu í hálvleikinum. Talan var um venjingardyst, so nógvar útskiftingar vórðu gjørdar. Hjá NSÍ byrjaðu hesir inni: András, Monrad, Justinus, Jens, Rógvi, Debes, Jann Martin, Andras, Árni, Andrias og Ari. Í seinna hálvleiki komu Kristian, Sjúrður,…


text:
Sørvágs Kirkja
Í 1842 varð nýggj kirkja bygd, sum var 24 alin til longdar og 12 alin breið. Hon var úr timbri og hevði flagtekju og torn. Hesari kirkju var ikki langt lív lagað, tí náttina millum 7. og 8. januar 1886 fórst hon av óveðri.
Men sørvingar vóru skjótir í vendingini. Tí longu sama ár, við Dánjal Niclasen úr Sørvági sum formanni, reistu teir nýggja kirkju á sama stað.
Seinni er bygt afturat kirkjuni, so hon ídag er knappar 20m til longdar, 7.38m breið og knappar 7m høg. Afturatbyggingin var liðug at taka í nýtslu á páskum 1973.
“Hvør tann, sum setir seg sjálvan lágt eins og hetta barnið, hann er størstur í himmiríki.”
Sagt hevur verið, at danski listamálarin Carl Bloch (1834-1890) skal hava málað altartalvuna, men hetta er ikki rætt. Carl Bloch málaði í 1873 altartalvumálningin “Kristus vælsignar eitt lítið barn” til Holbæks kirkju á Sælandi, sum myndlýsing til Lukas 18. kap. 17. ørindi.
Málningurin í Sørvágs kirkju er ein eftirgerð. Tað var vanligt, at slík avrit vóru gjørd í 19. øld til altartalvur. Listamaðurin til eftirgerðina hjá Bloch var danin Gustav Vilhelm Blom.
Henda altartalvan kom í endurreistu kirkjuna, meðan í kirkjuni, sum var bygd í 1842, hekk tann gylti krossurin sum altatalva.
Í báðum førum var altarprýði fingið til vega av kirkjufólkunum.
Spír kom á kirkjuna í 1886, og var tað smíðað í Sørvági av Hans uppi í Lofti og Niels hjá Mortani. Upprunaligi vindvimpulin á spírinum hongur nú í forkirkjuni.
Til 100 ára haldið hjá kirkjuni var nýtt spír, gjørt úr rustfríum stáli í smiðuni hjá Dánjal Tavsen, sett á tornið.
Glyvrasnikkarin – Petur Jákup Hansen – gjørdi doypifuntin úr viði í 1882, til kirkjuna, sum stóð undan hesari. Hann er sekskantaður í erva og fóturin við, og í erva standa hesi merki (eitt á hvørji síðu): I, H, S, ið merkja: Jesus Homini Slavator, á føroskum: Jesus menniskjanna frelsari.
Doypifatið kom við doypifuntinum í 1882.
Doypifunturin er meinlíkur teim í Eiðis og Vágs kirkju. Teir hevur Jóhan Andr. Petersen ú Mikladali høgt úr gróti.
[KELDA: J. P. Gregoriussen, Yngru Hválvkirkjurnar]


text:
Montpelier
Montpelier er høvuðsstaður í amerikanska stakríkinum Vermont. Býurin, sum varð grundlagdur í 1787, hevði í 2010 umleið 7.855 íbugvar. Montpelier, sum er næststørsti býur í Vermont næst eftir Burlington, er eisini minsti høvuðsstaðurin í USA.
Býurin, ið liggur við ánna Winooski, mitt í stakríkinum, er kendur sum ein av vakrastu býunum í Nýonglandi, og fólk í hundraðtúsundatali søkir hagar á hvørjum ári.
MyndirEdit
Sí eisiniEdit
Ávísingar úteftirEdit
- Heimasíða: montpelier-vt.org
- Montpelier, wikivoyage.org (á enskum)
Coordinates: 44°15′40″N 72°34′21″W / 44.26111°N 72.57250°W